ועדת הפנים והגנת הסביבה, כנסת 24, פרוטוקול מספר 77, 2021-12-22 09:09

שרון רופא אופיר: בוקר טוב חברים יקרים.

שרון רופא אופיר: היום ה-22.12.21, י"ח בטבת תשפ"ב.

שרון רופא אופיר: אנחנו מקיימים דיון שני בנושא המשפחות בכפר שלם.

שרון רופא אופיר: בדיון הקודם שקיימנו ב-23 בנובמבר 2021 הדיון היה בנושא מתווה הרכבת הקלה ופינוי משפחות כפר שלם ללא פיצוי הולם.

שרון רופא אופיר: היו מסקנות ברורות בסיכום הדיון אבל מסתבר שהדברים שסוכמו לא באמת מתרחשים, כך לפחות ממה שאנחנו שומעים גם מנציגי המשפחות וגם מחברי הכנסת שהגישו בקשה לקיים דיון בנוגע לעצירת הפינויים בכפר שלם, כך שהדיון הפעם יתעסק בסוגיית הפינוי ולא בסוגיית הפיצוי כפי שהיה בפעם הקודמת.

שרון רופא אופיר: מי שהגישו את הבקשות לדיון הם חברי הכנסת אורלי לוי אבקסיס שלא נמצאת כאן הבוקר, ח"כ מיכאל מלכיאלי שהצטרף לבקשה ונמצא כאן איתנו וח"כ אופיר אקוניס שהודיע לנו שהוא לא יהיה נוכח.

שרון רופא אופיר: אני אתחיל איתך ח"כ מלכיאלי ואחרי זה נעבור לנציגים המקצועיים שנמצאים איתנו בזום.

שרון רופא אופיר: בבקשה.

מיכאל מלכיאלי: בוקר טוב יו"ר הוועדה.

מיכאל מלכיאלי: קודם כל אני רוצה להודות לך שאת לא מרפה מהנושא הבאמת גדול וחשוב הזה ותמשיכי.

מיכאל מלכיאלי: אנחנו אחרייך.

מיכאל מלכיאלי: כמו שאמרת, יש נושאים שאין בהם קואליציה או אופוזיציה, זה נושא שהוא אנושי ממדרגה ראשונה.

מיכאל מלכיאלי: אין ספק שאנחנו כל הזמן מדברים על הצורך בבנייה.

מיכאל מלכיאלי: מחירי הדיור עולים, צריך לבנות, מעולם לא התנגדנו לבניה, אני גם בעברי כחבר ועדת תכנון ובניה בירושלים תמיד דחפנו לבנות כי לצערנו הרב זוגות צעירים, אם אני הייתי מתחתן היום, לא הייתי יכול לקנות דירה.

מיכאל מלכיאלי: מול הרצון הגדול ביותר של הבניה עומדות משפחות ועומדים בני אדם.

מיכאל מלכיאלי: ההתנהלות בשבועות ובימים האחרונים מול המשפחות, באיומים, בהפחדות, הדבר הזה הוא סותר ואנחנו לא רוצים להגיע למקום הזה.

מיכאל מלכיאלי: כשמגיע קצין - - -

שרון רופא אופיר: מה אתה יכול לשתף אותנו בסוגיית האיומים שאתה מציין אם אפשר?

מיכאל מלכיאלי: כשבאים לאבא ואומרים לו 'תקשיב, אם אתה לא תעזוב, הילדים שלך יראו פה אלימות ויראו פינוי'.

מיכאל מלכיאלי: מה אתם בעצם אומרים לאבא?

מיכאל מלכיאלי: או שתעזוב, או שנפנה אותך בכוח והילדים שלך יראו, ייכנס להם, שנים לא תצליח להוציא אותם מהסיוטים האלה?

מיכאל מלכיאלי: כשבאים לאנשים מבוגרים ואומרים להם 'אנחנו נוציא אתכם מכאן בכוח לבתי אבות'.

שרון רופא אופיר: מי זה אלה שאומרים?

מיכאל מלכיאלי: קציני משטרה, הנציגות של הוועדות, לא יודע אם זה מנת"ע, מהעירייה, אנשים, אין ספק שנשמע מהנציגים יותר פירוט מי אלה האנשים.

מיכאל מלכיאלי: יש כאן דורסנות של מעצמה שלמה שחברו להם אם זה היזמים, אם זה העיריה, אם זה המשטרה, והולכים מול האזרח הבודד ומאיימים עליו.

מיכאל מלכיאלי: ריבונו של עולם, אין לאף אחד התנגדות לבנות.

מיכאל מלכיאלי: יש במקום שטחים שמיועדים לבניה.

מיכאל מלכיאלי: יש במקום שטחים, לא ביקשו מכם כסף.

מיכאל מלכיאלי: אף אחד מהמשפחות לא מגיעה אליהם ואומרת 'אני רוצה כסף, אני רוצה להתעשר'.

מיכאל מלכיאלי: מדובר באנשים שרוצים לחיות את החיים שלהם כמו שהם חיו עד עכשיו.

מיכאל מלכיאלי: מדובר באנשים שזהו מפעל החיים שלהם.

מיכאל מלכיאלי: אתן לך דוגמה, יש משפחה שגרה במקום, הלכו בגלל צרכי חינוך ילדים למקום מסוים וחזרו.

מיכאל מלכיאלי: לא מכירים בהם.

מיכאל מלכיאלי: הוא יכול להוכיח שהוא לא קנה דירה במקום אחר, הוא לא מישכן את זה להתפרנס.

מיכאל מלכיאלי: זאת אומרת הם תופסים כמעצמה מול יחידים ופשוט מתעללים ומאיימים עליהם.

מיכאל מלכיאלי: רבותי, אף אחד מהם לא דורש כסף.

מיכאל מלכיאלי: באים למשפחה מבוגרת, 'קחו 1.7 מיליון'.

מיכאל מלכיאלי: מה הם יעשו עם 1.7 מיליון?

מיכאל מלכיאלי: אם היינו עכשיו נמצאים ב-1990, יש להם מה לעשות עם 1.7 מיליון.

מיכאל מלכיאלי: היום עם 1.7 מיליון אין לך מה לעשות, בוודאי לא בתל אביב.

מיכאל מלכיאלי: בכלל, מי יכול לקנות היום דירה ב-1.7 מיליון?

שרון רופא אופיר: ישנם אנשים שמציעים להם גם פחות מזה.

שרון רופא אופיר: הרי ניהלנו דיון בסוגיית הפיצוי ויש משפחות שקיבלו גם 300,000 שקלים כמדומני.

מיכאל מלכיאלי: לדור השני 350,000 שקל.

מיכאל מלכיאלי: זו בדיחה, זה לעג לרש.

מיכאל מלכיאלי: אני חושב שהוועדה צריכה לקרוא לעירייה, למשטרה, ליזמים, למשרד השיכון, למשרד האוצר, לא מקדמים שום פרויקט בצורה כל כך קשה לאנשים חלשים, לעצור את הכל.

מיכאל מלכיאלי: יש לנו את משרד האוצר.

מיכאל מלכיאלי: איך אומרים, אם הוא לא יודע לעזור לעצמאים בקורונה לפחות שיעזור למשפחות קשות היום שלא מחפשות להתעשר.

מיכאל מלכיאלי: לא מדובר באנשים שמנסים, תפסו איזה טרמפ לקבל כסף מהמדינה.

מיכאל מלכיאלי: ממש לא.

מיכאל מלכיאלי: יש שם שטחים שמיועדים לבניה, הם לא יעלו כסף למדינה, הם קיימים ואני מאוד מקווה שאנחנו נצא כאן בהחלטה, בקריאה מאוד ברורה לעצור את כל מסע האיומים וההסתה שיש שם, על מנת לבוא לאנשים בצורה הטובה ביותר, היעילה ביותר, ולהתחשב בהם.

מיכאל מלכיאלי: לא מאיימים על אנשים 'אני אפנה אותך בכוח ליד הילדים שלך', לא משתפים ילדים באיומים כאלה.

מיכאל מלכיאלי: תודה רבה.

שרון רופא אופיר: תודה ח"כ מלכיאלי.

שרון רופא אופיר: אני רוצה להתחיל דווקא עם נציגי התושבים.

שרון רופא אופיר: אני חושבת שאתם מגיעים לפה פעם אחרי פעם, במזג אוויר סוער, אני חושבת שאתם הראשונים שקולם צריך להישמע.

שרון רופא אופיר: אתחיל איתך, חגית קובריגה שרעבי, יו"ר תוואי הרכבת כפר שלם, נציגת התושבים.

שרון רופא אופיר: תספרי לנו מה השתנה מאז הדיון האחרון שגם בו נכחת.

חגית קובריגה שרעבי: אחרי הדיון הראשון שנערך כאן מה שבעצם לפי מסקנות הוועדה הומלץ שישבו עם התושבים ויגיעו איתם להסכמות כאלה ואחרות.

חגית קובריגה שרעבי: מה שבפועל קורה בשטח, מרגע סיום הדיון הואץ תהליך הפינוי, שוטרים מגיעים מדי יום ביומו לאורך כל היום, כולל בלילה.

חגית קובריגה שרעבי: כשאני מדברת לילה אני מדברת בשעות - - -

שרון רופא אופיר: מטעם מי הם מגיעים, הם אומרים?

חגית קובריגה שרעבי: מטעם נת"ע.

חגית קובריגה שרעבי: הם מגיעים בסביבות השעה 22:00, 23:00 בלילה, מעירים אנשים מהשינה שלהם, נכנסים לחצרות ובעצם לוחצים באופן מאוד ישיר על לחתום עם נת"ע על הסכם פינוי.

חגית קובריגה שרעבי: מה זה אומר לחתום עם נת"ע על הסכם פינוי?

חגית קובריגה שרעבי: זה אומר, או שאתם מתפנים מרצון, לא רלוונטי אם אתם מקבלים או לא מקבלים, אתם פשוט חותמים על זה שאתם יוצאים.

חגית קובריגה שרעבי: וכך בעצם לא יתבעו אתכם ביום הפינוי בכוח, זאת אומרת הם גם מאיימים שאם הם לא - - - בכוח, יתבעו אותם על הפינוי.

שרון רופא אופיר: אני רוצה ברשותך ששוב תדייקי.

שרון רופא אופיר: באים אותם שוטרים, נציגים של נת"ע ואומרים 'תחתמו', כי אם לא תחתמו, מה יקרה?

חגית קובריגה שרעבי: יפנו אתכם בכוח.

חגית קובריגה שרעבי: איך אומרים להם את זה גם?

שרון רופא אופיר: יפנו אתכם בכוח גם בלי פיצוי?

שרון רופא אופיר: זה גם נאמר?

קריאה: ותשלמו על הפינוי גם.

חגית קובריגה שרעבי: אומרים.

חגית קובריגה שרעבי: 'אתם לא תקבלו שום דבר', יפנו אתכם ללא פיצוי ויתרה מכך גם יתבעו אתכם על עלות הפינוי עצמו.

חגית קובריגה שרעבי: זאת אומרת גם תצטרכו לשאת בתוצאות הפינוי.

חגית קובריגה שרעבי: בנוסף.

חגית קובריגה שרעבי: מה שהם אומרים גם, הם אומרים 'אם לא תחתמו עכשיו' או לצורך העניין 'תחתמו מחר', או בכל פרק זמן שהם מציעים, הם לא מציעים פרק זמן של שבוע או שבועיים, הם מציעים מעכשיו לעכשיו.

חגית קובריגה שרעבי: 'אם לא תעשו את זה, אני אבוא עכשיו, אני עכשיו מפנה, אני עכשיו מפרק את הבתים האלה'.

חגית קובריגה שרעבי: יתרה מכך, העליתי גם בדיון הקודם על זוג הנכים של משפחת לוי שנמצאים.

חגית קובריגה שרעבי: משפחה סיעודית לכל דבר, הבית שלהם מונגש.

חגית קובריגה שרעבי: מגיעים אליהם גם השוטרים ובעצם אומרים להם 'אם לא תתפנו, ניקח אתכם לבית חולים סיעודי'.

חגית קובריגה שרעבי: הבת שלהם שהיא האפוטרופוסית שלהם אומרת להם 'אתם לא יכולים לעשות דבר כזה'.

חגית קובריגה שרעבי: הם אומרים לה 'תקשיבי, אם הם לא מתפנים ואת מסרבת, אנחנו ניקח אותם מפה לבית חולים סיעודי'.

חגית קובריגה שרעבי: אני באה ואומרת דבר מאוד פשוט.

חגית קובריגה שרעבי: בדיון הקודם נאמר פה על ידי נציג האוצר שמעטפות המכרז אמורות להיפתח רק בעוד שנה לבחירת קבלן ביצועי.

חגית קובריגה שרעבי: זאת אומרת שבפועל תושבי כפר שלם - - -

שרון רופא אופיר: את בעצם שואלת למה בכלל עכשיו מתחילים עם הפינוי.

חגית קובריגה שרעבי: לא רק זה.

חגית קובריגה שרעבי: אני אומרת בפועל, תושבי כפר שלם הם לא הבעיה לעיכוב של הרכבת הקלה.

חגית קובריגה שרעבי: הם לא הבעיה.

חגית קובריגה שרעבי: הבעיה היא פתיחת מעטפות המכרז ובחירת קבלן לביצוע.

חגית קובריגה שרעבי: אז אני אומרת למה אתם באים עכשיו, אחרי הדיון הזה ואתם רוצים לפנות אותנו בכוח, ולא רק שאתם מפנים אותנו בכוח, אתם גם לא נותנים פיצוי הולם.

שרון רופא אופיר: אנחנו תיכף נבקש מהם לקבל תשובות.

שרון רופא אופיר: אני רוצה לאפשר גם לאהרון מדואל, יו"ר ועד כפר שלם.

שרון רופא אופיר: בבקשה.

אהרון מדואל: בוקר טוב גבירתי יו"ר הוועדה.

אהרון מדואל: אני שמח על הדיון שמתכנס יחסית בהקדם.

אהרון מדואל: מה שקורה מאז הדיון הקודם, ואני לא רוצה להאריך, אלא לספר, מה שחברת נת"ע עשו בכפר שלם זה היה מהלך דורסני של נישול שאין כמוהו.

אהרון מדואל: זה היה מהלך של רמייה, הונאה, גזל, כשאת שומעת את סכומי הפיצוי שמוצעים למשפחות שנמצאות שם מ-1948 ואת רואה את הזריקה לרחוב.

שרון רופא אופיר: כמה שנים אתה גר שם?

אהרון מדואל: נולדתי שם גבירתי.

שרון רופא אופיר: תגלה לנו בן כמה אתה.

אהרון מדואל: אני בן 60.

אהרון מדואל: נולדתי בשנת 1961.

אהרון מדואל: הורי הגיעו לכפר שלם ב-1948.

אהרון מדואל: האדמות של כפר שלם הם שלנו לכל דבר ועניין.

אהרון מדואל: אגב, גם כך התייחסו כל השנים.

שרון רופא אופיר: ואתה נחשב דור שני.

אהרון מדואל: לא יודע איך הם מגדירים אותי בדורות, יכול להיות אפילו דור שלישי.

שרון רופא אופיר: עוד לא הגדירו אותך?

אהרון מדואל: לא, אני לא נמצא בתוואי של הרכבת.

אהרון מדואל: אני יו"ר ועד כפר שלם הכללי.

אהרון מדואל: כל הקריטריונים שחברת נת"ע והמינהל הכינו, ואני מאשים פה האשמה חמורה את ארז קמיניץ, המשנה ליועמ"ש.

שרון רופא אופיר: הוא צריך להיות איתנו.

שרון רופא אופיר: הוא לא יהיה היום?

אהרון מדואל: כן.

אהרון מדואל: ואני דורש שיתקיים דיון מיוחד במסמך שהוא הוציא גם בנושא ההפקעות בכלל בכפר שלם באופן כללי.

אהרון מדואל: ב-15 השנים האחרונות מתנהל מהלך פינוי דורסני נגד כפר שלם.

אהרון מדואל: אגב, על כפר שלם יש חוק.

אהרון מדואל: ב-1965, ארבע שנים אחרי שנולדתי חוקקו חוק על כפר שלם שקבע שלמחזיקים יינתן פיצוי אקוויוולנטי, שווה ערך להחזקות.

אהרון מדואל: החוק הזה מצד אחד מנע את זכות הרכישה, בגלל שהוא קבע שהשכונה הזאת מיועדת לפינוי בינוי, אבל מהצד השני הוא קבע פיצוי שווה ערך, אקוויוולנטי להחזקות שלהם.

אהרון מדואל: החוק הזה חל רק על שתי שכונות.

שרון רופא אופיר: אז בעצם אתה אומר שהמדינה לא מכבדת את החוקים של עצמה.

אהרון מדואל: לא, מה שאני רוצה לומר, המדינה בשנות ה-80, היה קריטריון של משרד הבינוי והשיכון, נתנו למחזיקים פיצוי הוגן והולם, לא השאירו אף אחד, אבל נתנו פיצוי הוגן והולם תמורת ההחזקות שלהם.

אהרון מדואל: החל מאפשר להגיד באמצע 2005, 2004, התחיל מסע דורסני נגד כפר שלם שאחד המובילים שלו זה קמיניץ, בקיצור, לנשל את האנשים.

אהרון מדואל: הם באו בסיפורים לא סיפורים, דרך לא דרך, נאבקנו איתם, הגענו לבג"ץ, עצרנו את המהלך בכפר שלם.

אהרון מדואל: ואז באה חברת נת"ע.

אהרון מדואל: חברת נת"ע השתמשו בפקודת הקרקעות, בהליך הפקעה שבעצם לא מותיר - - -

שרון רופא אופיר: סליחה שאני עוצרת אותך.

שרון רופא אופיר: את הפרטים האלה כבר העלינו בדיון הקודם.

שרון רופא אופיר: אני רוצה, מאחר והדיון הזה כבר עוסק במה שקורה - - -

אהרון מדואל: לא, אני אגיד לך למה, גבירתי.

אהרון מדואל: אני אסביר לך למה.

שרון רופא אופיר: בוא תסביר לי רגע מה המציאות שמתרחשת היום.

אהרון מדואל: דקה, אני אסביר לך למה.

אהרון מדואל: אני רוצה להסביר, כיוון שעד עכשיו הלך לנת"ע די קל בכפר שלם, מאז שהם התחילו ב-2017, היו שם פיצולים, היו בעיות במתווה הרכבת, הם התנהגו שם בדורסנות וכמעט בלי מענה.

אהרון מדואל: בחצי השנה האחרונה תושבי כפר שלם התחילו להשיב מלחמה לנת"ע.

אהרון מדואל: ממש כך.

אהרון מדואל: וחברת נת"ע קלטה, במיוחד מהדיון הקודם, שהכף נוטה לרעתה, ואז היא פתחה בבליץ מדהים שאין כמוהו על תושבי כפר שלם שנותרו במתווה.

אהרון מדואל: אתה לא רואה דברים כאלה.

אהרון מדואל: עשרות שוטרים, אין להם מה לעשות, מסיירים ב- - -

שרון רופא אופיר: כל יום?

אהרון מדואל: כל יום.

חגית קובריגה שרעבי: כל יום, כל היום.

חגית קובריגה שרעבי: בשעות לא שעות.

אהרון מדואל: בניידות בוקר ולילה, תוך מאמץ, מפעילים מכבש דורסני מאין כמוהו לגרום לאנשים לצאת.

שרון רופא אופיר: אני אתן לעוד נציג של התושבים להשמיע את קולו, ואחרי זה אני רוצה שנעבור לאנשי המקצוע, כי בעצם אתם מבקשים את התשובות שלהם וכך גם אנחנו בוועדה.

שרון רופא אופיר: ערן בבקשה.

ערן מורדוב: תודה רבה על הדיון המהיר הזה.

ערן מורדוב: מה שאני רוצה לציין לגבי מספר אנשים שנמצאים על הציר, יש מכל הסוגים, מכל צבעי הקשת של האזרחים נמצאים שם.

שרון רופא אופיר: קודם כל בוא נחזור שוב, בכמה תושבים מדובר?

שרון רופא אופיר: זה נתון - - -

ערן מורדוב: מדובר בכ-16 משפחות, כאשר יש שם גם אנשי עסקים, גם אסירים לשעבר, גם אימהות חד הוריות עם ילדים, גם נכים.

ערן מורדוב: יש שם מכל הקצוות של האזרחים.

ערן מורדוב: מה שאנחנו רוצים לומר הוא שבעקבות ההתנהלות של נת"ע שגם ועדת הפינויים, שקראה לאחת מהתושבות השבוע להגיע, מביאים את הפרוטוקול של הישיבה, בפרוטוקול הישיבה מוחקים את מי שמופיע בישיבה.

ערן מורדוב: למה, אנחנו לא יודעים.

ערן מורדוב: תיכף גם נציג לך את זה, שתוכלי לראות את זה.

ערן מורדוב: קוראים להם מנת"ע לתושבת שהיא אם חד הורית, אומרים לה 'בואי לדבר', היא באה למשרדי נת"ע, ושם היא פוגשת שוטר שאומר לה, למעשה ללא הנציגים, רק עם היועץ המשפטי של נת"ע, שאומר לה 'יש לך יומיים לצאת מהבית', כאשר הם קוראים לה ברמייה לבוא ולנסות להידבר ולהסתדר.

שרון רופא אופיר: מה קרה עם אותם תושבים שאמרו להם 'יש לך יומיים לצאת מהבית' וחלפו היומיים האלה?

ערן מורדוב: נכון להיום לא קרה כלום, אולי בעקבות מזג האויר כנראה שנאלצו לעצור את זה.

חגית קובריגה שרעבי: יותר מכבש לחצים שעושים על האנשים.

שרון רופא אופיר: למה, זה התחיל רק בשבוע האחרון?

שרון רופא אופיר: כי הדיון שלנו היה ב-23 בנובמבר, עבר חודש מאז.

ערן מורדוב: שלשום היה דיון בוועדה, אם חד הורית עם שלוש בנות, אמרו לה 'בואי ננסה להסתדר'.

ערן מורדוב: אמרו לה 'אוקיי, בואי תיקחי 100,000 שקל ולא נחייב אותך בעבור ההריסה והפינוי, שכן אם לא תחתמי אז את תשלמי גם בעבור הפינוי וגם בעבור ההריסה'.

שרון רופא אופיר: כמו שחגית סיפרה לנו.

ערן מורדוב: כן.

שרון רופא אופיר: תודה ערן.

שרון רופא אופיר: אני רוצה לפנות לגורמי המקצוע.

שרון רופא אופיר: נמצאת איתנו עו"ד ענבל קנקה מנת"ע.

שרון רופא אופיר: בוקר טוב.

שרון רופא אופיר: בבקשה, את שומעת מה אומרים התושבים.

שרון רופא אופיר: קודם כל אני רוצה להבין, למה אתם שולחים שוטרים כבר לבתים של התושבים.

שרון רופא אופיר: זה לא היה משהו שאמור היה לקרות.

ענבל קנקה: סליחה, לא שמעתי.

שרון רופא אופיר: את שומעת את טענות התושבים.

שרון רופא אופיר: אני רוצה לשאול האם הן נכונות, ואם כן למה אתם כבר מגיעים עם נציגי משטרה.

שרון רופא אופיר: עוד לא נפתח מכרז.

שרון רופא אופיר: בואי תסבירי לנו.

ענבל קנקה: עלו כאן כמה נושאים.

ענבל קנקה: אני אתייחס אליהם אחד לאחד.

ענבל קנקה: קודם כל מבחינת לוחות הזמנים שלנו, כפי שאמרתי גם בדיון הקודם, צווי ההפקעה שפורסמו בסוף שנת 2017 נמסרו לכל המחזיקים בינואר 2018.

ענבל קנקה: כך שאנחנו נמצאים כמעט ארבע שנים מהמועד שבו ניתנה הודעה על הצורך בפינוי ובהפקעה ועד היום.

ענבל קנקה: לאחר מכן כמובן נוהלו הליכים משפטיים ובית המשפט המחוזי קבע שהפינוי יתרחש בחודש מרס 2020.

ענבל קנקה: לאחר מכן בית המשפט העליון, לבקשת נת"ע, דחה את מועד הפינוי לחודש אוגוסט 2020 ובהחלטות של בית משפט בצווי הפקעה, הפינוי כבר היה צריך להתרחש בשנה שעברה.

ענבל קנקה: כך שלא מדובר בפינוי של מהיום למחר או מהיום לעוד יומיים.

שרון רופא אופיר: כן, אבל את זוכרת את המסקנות שהגענו אליהן בדיון הקודם.

ענבל קנקה: מבחינת לוחות הזמנים, נאמרו כאן דברים על ידי משרד האוצר בפעם הקודמת ואני חושבת שהייתה הבנה קצת שגויה של מה שנאמר.

ענבל קנקה: מה שנאמר הוא שהמכרז, או תוצאות המכרז וההכרזה על זוכה של עבודות ה-PPP, הזכיין מטעם נת"ע לביצוע הרכבת הקלה היו צריכות להיפתח כבר לפני שנה.

ענבל קנקה: הן היו צריכות להיפתח לפני שנה בגלל שהיה לנו מועד לפינוי - - -

שרון רופא אופיר: האם המכרז נפתח כבר?

ענבל קנקה: המכרז לא נפתח.

שרון רופא אופיר: אז אם המכרז טרם נפתח, למה אנחנו ממהרים לפנות תושבים?

ערן מורדוב: משמע יש עיכוב.

ענבל קנקה: אני מסבירה, חברת הכנסת.

ענבל קנקה: הסיבה שהמכרז עדיין לא נפתח היא כי מהרגע שבו אנחנו פותחים את המכרז ומכריזים על זכיין, המדינה ונת"ע צריכה להתחיל לשלם כל יום על עצם זה שהיא לא מוסרת את העבודות לאותו זכיין.

ענבל קנקה: אנחנו לא יכולים היום להתחייב לזכיין להעמיד את הקרקע, עד שאנחנו לא מפנים את כפר שלם.

שרון רופא אופיר: אז את אומרת במילים אחרות 'אני קודם כל רוצה לפנות את התושבים, זה יהיה תהליך שיארך כמה שיארך, ואז המכרז בינתיים ייפתח והקרקע תהיה פנויה.

שרון רופא אופיר: אנחנו רוצים להכין את השטח'.

ערן מורדוב: זה שקר, זה לא נכון.

ענבל קנקה: זה דבר אחד.

ענבל קנקה: דבר שני, מעבר לכך לפני שנכנס עוד קבלן ה-PPP, יש קבלן נוסף שכבר מוכן, נמצא בשטח, זה אותו קבלן לעבודות אינפרה 1, זה עבודות העתקת התשתיות שנמצאות, קבלן ה-PPP אמור לקבל שטח ריק ומוכן לצורך הנחת המסילות והמערכות.

ענבל קנקה: הקבלן האחר שאתם רואים אותו ברחבי תל אביב שעובד, זה קבלן עבודות ההנדסה האזרחית, קבלן אינפרה 1, והוא קבלן שמעוכב כבר למעלה משנה, הוא לא נכנס לקרקע מכיוון שהקרקע עדיין לא פונתה.

ענבל קנקה: אז האמירה שיש דחיה במכרז של עוד שנה היא לא נכונה.

ענבל קנקה: האמירה הנכונה היא שיש כבר היום עיכוב של למעלה משנה במסירת השטח, וזה בגלל הארכה.

שרון רופא אופיר: את אומרת במילים אחרות שיש עיכוב, אני רוצה לראות אם אני מבינה אותך, את אומרת במילים אחרות 'יש עיכוב באשמת התושבים שבינתיים עושים שרירים ולא רוצים להתפנות'.

ענבל קנקה: אני לא רוצה להאשים את התושבים, אני מציינת עובדות.

ענבל קנקה: כרגע יש עיכוב של שנה במסירה - - -

שרון רופא אופיר: אני רוצה לשאול אותך שאלה.

שרון רופא אופיר: אני מתארת לעצמי שאת כמוני אמא לילדים, אני אמא לשלושה ילדים.

שרון רופא אופיר: האם יש הכרח להביא שוטרים לבית של הורים לילדים, אימהות חד הוריות, בשעה 22:00 בלילה, 23:00 בלילה, לאיים על תושבים, להגיד להם 'אם לא תתפנו אתם תאלצו לשלם את הפינוי'.

שרון רופא אופיר: זו דרכה של נת"ע?

שרון רופא אופיר: כך אתם עובדים?

ענבל קנקה: אני אתייחס לשאלה הזו.

ענבל קנקה: אני נציגת נת"ע, אני עובדת בנת"ע, אני מטפלת בנושא של ההפקעות, אני לא נציגת משטרת ישראל.

ענבל קנקה: זה לא יהיה נכון שאני - - -

שרון רופא אופיר: אבל משטרת ישראל מגיעה יחד אתכם.

שרון רופא אופיר: משטרת ישראל בסוף - - -

ענבל קנקה: שאלת אותי שאלה, אני מכבדת אתכם וחשוב לי להשיב לך.

שרון רופא אופיר: סליחה שניה, את ביקשת שנדייק בנוגע למכרז, אז בואי גם נדייק במשטרת ישראל.

שרון רופא אופיר: משטרת ישראל בסוף מבצעת את עבודתה.

שרון רופא אופיר: העבודה מבוצעת לאור הבקשות שלכם.

שרון רופא אופיר: משטרת ישראל לא באה ומפנה על דעת עצמה, קמה בלילה, מגרדת בראש ואומרת 'בואו נפנה תושבים'.

שרון רופא אופיר: היא מפנה תושבים כי נת"ע ביקשו לפנות תושבים.

שרון רופא אופיר: אז אני שואלת אותך, זה הזמן שהיה בלו"ז של המשטרה?

שרון רופא אופיר: כי אם כן, אני אבקש תשובה מהמשטרה.

ענבל קנקה: שוב, אני לא יכולה להתייחס למועדים שבהם נכנסת המשטרה ולאופן ההתנהלות שלה.

ענבל קנקה: אני כן יכולה להגיד ולמסור, כמו שאנחנו שלחנו הודעות עוד לפני ארבע שנים וביקשנו את התושבים לצאת בהסכמה, וכמו שהיה פסק דין של בית משפט וגם אחריו שלחנו את פסק הדין לתושבים, אנחנו גם היום מפצירים בתושבים לצאת מהשטח בהסכמה בהתאם לאותם פסקי דין, בהתאם לתכניות שהוכנו.

מיכאל מלכיאלי: לצאת לאן?

מיכאל מלכיאלי: מה זה לצאת, לצאת לאן?

שרון רופא אופיר: רגע, חבר הכנסת, אני מיד אתן לך לשאול אותה שאלות.

שרון רופא אופיר: שניה אחת.

שרון רופא אופיר: את יודעת, בדיון הקודם שהתקיים רק לפני כחודש, לא תגידי בכנסת קודמת.

שרון רופא אופיר: בכנסת הזאת, הנוכחית, הרי עלתה סוגיית הפיצוי, וכשעלתה סוגיית הפיצוי כל חברי הוועדה היו תמימים, אין פה עניין של אופוזיציה וקואליציה כמו שאמר חברי ח"כ מלכיאלי, כל חברי הכנסת היו תמימים שבסוגיית הפיצוי, הפיצוי הוא לא פיצוי הולם אל מול מה שהתושבים אמורים לעשות.

שרון רופא אופיר: אז נגיד ואנחנו מסכימים איתך והם צריכים לפנות, והבקשה לפינוי כבר ניתנה לפני ארבע שנים, מה קורה פה בסוגיית הפיצוי?

שרון רופא אופיר: האם הסדרתם את סוגיית הפיצוי?

ענבל קנקה: אני אתייחס לסוגיית הפיצוי.

ענבל קנקה: כמו שאתם יודעים, בהחלטת ממשלת ישראל מחודש ינואר 2020 הממשלה הנחתה את רשות מקרקעי ישראל, את מועצת מקרקעי ישראל לגבש קריטריונים לפיצוי בגין הפינוי בכפר שלם.

ענבל קנקה: מועצת מקרקעי ישראל עשתה את זה בחודש מרס 2020, גיבשה קריטריונים ופירסמה אותם.

ענבל קנקה: מי שקבעה את הקריטריונים בהתאם להחלטת ממשלה היא רשות מקרקעי ישראל.

ענבל קנקה: נת"ע היא גוף מבצע, נת"ע משלמת את אותם פיצויים בהתאם לאותן החלטות מועצה ועל פי החלטות ועדת פינויים שמתכנסת ודנה באופן פרטני לגבי כל מופקע וכל מבקש בקשה.

ענבל קנקה: מעבר לכך, נת"ע לפנים משורת הדין, בהנחיית משרד התחבורה ומנכ"ל נת"ע משלמת דמי הסתגלות, שאלה סכומים שמעבר למה שקבעה החלטת המועצה, הסכומים האלה ניתנים גם למי ש- - -

שרון רופא אופיר: מה הם סכומי ההסתגלות?

שרון רופא אופיר: מה גובה הסכום?

ענבל קנקה: סכומי ההסתגלות נעים בין שנה של שכירות לבין שלוש שנות שכירות, זה תלוי במצב הסוציאלי של אותו מופקע ובכל מיני נתונים אחרים, אם הוא קיבל פיצוי על פי החלטת ועדת הפינויים או שהוא לא קיבל פיצוי.

ענבל קנקה: אבל בכל מקרה המטרה של אותם דמי הסתגלות, יש להם למעשה מספר מטרות.

ענבל קנקה: מטרה ראשונה היא שמי שקיבל את אותם פיצויים על פי הקריטריונים של החלטת מועצת מקרקעי ישראל, עד שהוא ימצא דירה חלופית, לא יאכל את כספי הפיצויים ויוכל להנות מתקופה של שנה-שנתיים, שבהן הוא יוכל לשכור דירה ולחפש את אותו נכס חלופי שהוא רוצה לרכוש.

ענבל קנקה: מטרה נוספת היא, שמי שחושב שהפיצויים שנקבעו לו בהתאם להחלטת מועצת מקרקעי ישראל הם אינם ראויים, יוכל לגשת לבית משפט ובבית המשפט לתבוע את מה שהוא טוען שמגיע לו.

ענבל קנקה: מטרה שלישית אחרונה, חשוב לי רק להדגיש משהו, מטרה שלישית אחרונה היא לגבי אותם אלה שלא נמצאו כזכאים והם לא יכולים לקבל פיצויים בגלל מספר סיבות.

ענבל קנקה: חלק מהם יושבים אצלכם היום.

ענבל קנקה: זה אנשים שפונו בעבר, פוצו בעבר, מדינת ישראל נתנה להם פיצוי, הם קיבלו דירה חלופית, רכשו דירה חלופית ומסיבות כאלה ואחרו תחזרו לכפר והיום מבקשים שיפצו אותם שוב פעם שניה.

שרון רופא אופיר: אז את אומרת בעצם במילים אחרות שאנשים שיושבים אצלנו היום מחזיקים בשני נכסים בידיהם?

ענבל קנקה: לא, אני לא אמרתי את זה.

ענבל קנקה: אני אמרתי שלפני מספר שנים אנשים שיושבים אצלכם או המשפחות שלהם פונו בעבר, פוצו על ידי ממשלת ישראל - - -

מיכאל מלכיאלי: כל הכבוד להם שהם מייצגים את האחרים.

שרון רופא אופיר: רגע.

שרון רופא אופיר: ח"כ מלכיאלי בבקשה.

ערן מורדוב: היא משקרת במצח נחושה.

שרון רופא אופיר: סליחה, אנחנו לא מדברים כך אצלנו בוועדה.

מיכאל מלכיאלי: אני רוצה להגיד שני דברים.

מיכאל מלכיאלי: בקשר לסיפא של הדברים שלך, אם באמת זה נכון שמי שיושב כאן כבר קיבלו דירות והתעשרו, אז אני מאוד מעריך אותם, כי על אף שהם התעשרו וקיבלו דירות, הם באו לעזור לאחיהם המסכנים שלא קיבלו דירות.

מיכאל מלכיאלי: אז זכותם לבוא ולייצג אותם והם עושים את זה בכבוד.

מיכאל מלכיאלי: זה דבר אחד.

מיכאל מלכיאלי: דבר שני, את מדברת כל כך הרבה ובצדק, שאתם בנת"ע כאילו מתעסקים עם המקרקעין, אתם לא משטרה.

מיכאל מלכיאלי: בסוף אתם מגיעים עם המשטרה, המשטרה מקבלים בסוף מכם את הכתובות, מקבלים מכם את המידע ואתם יחד נכנסים לבתים.

מיכאל מלכיאלי: שואלת יו"ר הוועדה האם מקובל עליכם כחברת נת"ע שאתם, כשאתם מגיעים יחד עם המשטרה או שולחים את המשטרה, האם אתם בעצם שותפים לאותו מסע של איום כלפי קשישים, איום כלפי נכים, או שאתם תגידו 'חבר'ה, אנחנו חברה מאוד מכובדת, לא מוכנים להיות שותפים לפשע הזה'.

מיכאל מלכיאלי: בואי תרימי את הכפפה, אנחנו סומכים עליך.

מיכאל מלכיאלי: תגידי 'אני חברת נת"ע, אחרי מה שאני שומעת כאן בוועדה, עוצרת את הכל, לא מוכנה להיות שותפה לדבר הזה, לפשע הזה'.

מיכאל מלכיאלי: תגידו את זה.

שרון רופא אופיר: אתה מבקש תשובה, חבר הכנסת מלכיאלי?

מיכאל מלכיאלי: אני אשמח מאוד.

מיכאל מלכיאלי: אם יש מה לענות.

שרון רופא אופיר: אני מודה לך עו"ד קנקה.

שרון רופא אופיר: תודה.

שרון רופא אופיר: בוקר טוב לחבריי חברי הכנסת שהצטרפו לדיון.

שרון רופא אופיר: אני תיכף אתן לכם להתייחס.

שרון רופא אופיר: אני רוצה קודם את התייחסות נציג מינהל מקרקעי ישראל?

שרון רופא אופיר: עד שנציג רמ"י יהיה איתנו - - -

ערן מורדוב: אני רוצה להשיב למילים של עו"ד קנקה בעניין המכרז.

שרון רופא אופיר: לא כרגע.

שרון רופא אופיר: אני אאפשר לך להשיב בהמשך.

שרון רופא אופיר: דפנה כהן מרמ"י.

שרון רופא אופיר: בדיון הקודם שהתנהל גבירתי, אנחנו כחברי הוועדה פנינו בשאלה, רצינו לדעת האם ועדת הפינויים שקבעה את הקריטריונים לפיצוי התושבים הוקמה לצורך הטיפול בסוגיה זו או שהיא קיימת באופן קבוע ופועלת לפי נהלים סדורים, ועוד לא קיבלנו תשובה.

שרון רופא אופיר: אז האם נוכל לקבל תשובה לכך?

דפנה כהן: הנושא של ההחלטה של כפר שלם, קודם כל, אני רוצה רגע לעשות איזו שהיא הבחנה, כי הוועדות שאנחנו מדברים, הוועדה שאנחנו מקיימים, שיושב בראשה או מנהל המרחב או הסגן, זו בעצם ועדת הפינויים, הפיצויים, שפועלת בהתאם לקריטריונים שנקבעו בהחלטת המועצה.

דפנה כהן: מועצת מקרקעי ישראל זו לא רשות מקרקעי ישראל.

דפנה כהן: מועצת מקרקעי ישראל הוקמה על פי חוק, שר האוצר הוא היו"ר, מכהנים בה בעיקר נציגי הממשלה, נציגי הקק"ל ומשקיפים.

דפנה כהן: צריך לומר ולהדגיש יחד עם זאת שמתווה הפיצויים של כפר שלם בסופו של דבר הוא מתווה שמאוד מיטיב, כי בעצם למעשה הוא המתווה היחיד שנותן פיצוי מעבר לנכס ההסטורי היחיד.

דפנה כהן: למעשה המתווה היחיד למשפחה שנכנסה - - -

שרון רופא אופיר: אני רוצה ברשותך להבין גם לטובת הדיון ולטובת הנוכחים בדיון.

שרון רופא אופיר: אני פניתי אליך כנציגת רמ"י.

שרון רופא אופיר: את לא מייצגת את רמ"י?

דפנה כהן: אני נציגת רמ"י, כן.

שרון רופא אופיר: אז לא הבנתי.

דפנה כהן: אני מרשות מקרקעי ישראל.

דפנה כהן: אני לא מועצת מקרקעי ישראל.

שרון רופא אופיר: אבל השאלה מופנית לרשות מקרקעין ישראל.

שרון רופא אופיר: לא למועצת מקרקעי ישראל.

דפנה כהן: אין בעיה.

דפנה כהן: אז אני מנסה להשיב.

שרון רופא אופיר: או.

שרון רופא אופיר: קיי.

שרון רופא אופיר: בבקשה.

דפנה כהן: רשות מקרקעי ישראל היא שותפה בוועדה, אני אשמח להשלים.

דפנה כהן: קודם כל אני אלך לפיצוי ואחר כך נלך טיפה אחורה.

דפנה כהן: למעשה אנחנו מדברים פה על מתווה יחיד שנתן שיכולות כמה משפחות למעשה לקבל פיצוי מאותה משפחה מורחבת.

דפנה כהן: ליבת האי זכאים בעצם זה צעירים שקיבלו כבר פיצויים בעבר, או - - - לנכסים, או לא חיו בכפר ברצף, או שלא היו קשורים למשפחה השורשית.

דפנה כהן: אני לא אכנס עכשיו למשפחות ספציפיות, אני גם לא מכירה באופן ספציפי כל משפחה ומשפחה, אבל גם אם היום לטעמי יעלו בקצת או באיזה שהוא אופן את הפיצוי, זה לא יועיל לאותם אנשים שהם לא יהיו זכאים לקבל את הפיצוי.

דפנה כהן: מי שקבע את הפיצויים שאושרו בסופו של יום במועצת מקרקעי ישראל, זו ועדה שהייתה בראשותו של אביגדור יצחקי בתפקידו כ- - -

שרון רופא אופיר: שהיא הוקמה במיוחד לסוגיית הפיצוי?

דפנה כהן: אני לא יודעת אם היא הוקמה במיוחד?

שרון רופא אופיר: אז מי יכול לתת לנו על זה תשובה?

שרון רופא אופיר: כי אנחנו מבקשים תשובה מ-23 בנובמבר.

דפנה כהן: אולי משרד האוצר.

קטי קטרין שטרית: מי היא אמרה, מי הקים אותה?

שרון רופא אופיר: היא מרשות מינהל מקרקעי ישראל, היא אומרת שאביגדור יצחקי הקים אותה.

קטי קטרין שטרית: לא, אביגדור יצחקי התחיל לעבוד בשלב יותר מאוחר.

קטי קטרין שטרית: כל הסיפור של - - -

שרון רופא אופיר: עוד לפני כן.

שרון רופא אופיר: לכן אני שואלת.

שרון רופא אופיר: אנחנו חוזרים לאותה שאלה שעלתה עוד בדיון שאת ביקשת שננהל.

דפנה כהן: אני אשמח רגע להשלים ואחר כך מבקשת גם שירה תם, שהיא מנהלת חטיבת השמירה על הקרקע ברשות, שתאפשרו לה לדבר.

שרון רופא אופיר: אנחנו נאפשר לה, אז יש לך ברשותך עוד 2 דקות, כדי שנוכל לשמוע את כל גורמי המקצוע וגם את חברי הכנסת.

שרון רופא אופיר: בבקשה.

דפנה כהן: אין בעיה.

דפנה כהן: עוד דקה.

דפנה כהן: עיקר הקריטריונים גובשו בחברת חלמיש, חלמיש בסופו של יום היא בעלת הקרקע.

דפנה כהן: מרבית הקרקע היא בבעלות שלה, אם לא בבעלות, היא מחכירה את הקרקע.

דפנה כהן: הקריטריונים גובשו בחלמיש והובאו לאוצר.

דפנה כהן: רשות מקרקעי ישראל הייתה שותפה בוועדה ואני חושבת שאולי היה מן הראוי שאם יהיו דיונים נוספים בנושא, שתזמנו נציגי חלמיש, הם גורם חשוב מאוד בנושא.

שרון רופא אופיר: אוקיי.

שרון רופא אופיר: מה תפקידה של שירה?

דפנה כהן: שירה מנהלת חטיבת השמירה על הקרקע ברשות מקרקעי ישראל.

שרון רופא אופיר: טוב.

שרון רופא אופיר: עד ששירה תעלה אני רוצה להגיד ב וקר טוב לחבריי חברי הכנסת, בוקר טוב לקטי שטרית, מוסי רז, ח"כ אבוטבול.

שרון רופא אופיר: אתם רוצים לומר משהו לפני שהיא מדברת?

קטי קטרין שטרית: אני הבנתי רק דבר אחד, שכרגע הגורם שבעצם זכה במכרז, הוא נפסל.

שרון רופא אופיר: הייתה כאן נציגת נת"ע והיא טוענת שזה לא נכון ויש גורם שכבר צריך להתחיל לעבוד על הקרקע.

קטי קטרין שטרית: כן אבל עד שהוא צריך להתחיל - - -

שרון רופא אופיר: היא מדברת על סוגיית עיכוב.

קטי קטרין שטרית: אני אומרת דבר אחד, מה ההיסטריה הזו שעכשיו אנחנו רואים כל שני וחמישי משטרה שמסתובבת מסביב שם.

קטי קטרין שטרית: יש שם ילדים קטנים, יש שם אנשים מבוגרים, סף החרדה עולה.

קטי קטרין שטרית: מה זה נותן?

קטי קטרין שטרית: הרי עדיין עוד אין, המכרז יש איתו בעיה, גבירתי היו"ר, אני אומרת לך, יש איתו בעיה, ועדיין לא נבחר אף אחד.

שרון רופא אופיר: אז הייתה נציגת נת"ע שטוענת שזה לא נכון, שיש פה עיכוב וזה לא נכון לגבי סוגיית המכרז.

קטי קטרין שטרית: אני אגיד לך משהו, התפיסה שלי היא שפה מזלזלים בוועדה.

קטי קטרין שטרית: מזלזלים בנו כחברי כנסת.

קטי קטרין שטרית: יש פה סוגיה, אנחנו מנסים לפתור אותה, אז הבהלה הזו אחר הפתרון ושליחת השוטרים כל פעם, הרי השוטרים עושים את התפקיד שלהם, מישהו שולח אותם.

שרון רופא אופיר: זה בדיוק מה שאמרנו.

קטי קטרין שטרית: מה מטרת השליחה, אלא אם כן ליצור איזו שהיא אנדרלמוסיה ולגרום לתושבים להגיע למצב כזה, ולנו כל פעם מחדש לבוא ולהגיד 'חכו', אנחנו רוצים לחכות ולראות, אנחנו רוצים פתרון הולם שכל הצדדים ייהנו.

קטי קטרין שטרית: אנחנו לא באים לפסול את הקו, לא באים להגיד שלא יעשו, אנחנו בעד.

קטי קטרין שטרית: אבל עד שיהיה פתרון, עד שאנחנו נדע שיש שביעות רצון מכל הצדדים - - -

שרון רופא אופיר: זה גם מה שסוכם בדיון הקודם.

קטי קטרין שטרית: מילא, אם לא היה קורה דבר כזה בעבר, הייתי אומרת לו.

קטי קטרין שטרית: אבל יש לנו דבר שלא קרה לפני 20 שנה, קרה רק לפני שנתיים שזה ליפתא.

קטי קטרין שטרית: כביש 1 שנבנה, הייתה שם מחלוקת לגבי הפיצויים.

קטי קטרין שטרית: נתנו להם X, בסוף הייתה התערבות, את יודעת של מי?

קטי קטרין שטרית: של חברי כנסת.

קטי קטרין שטרית: שלנו.

קטי קטרין שטרית: הייתה התערבות, בזמנו היה דודי אמסלם ואני לא זוכרת עוד מי, וגם אני הייתי מעורבת בנושא.

קטי קטרין שטרית: ובסופו של דבר היה פינוי לשביעות רצונם של כל הצדדים.

קטי קטרין שטרית: אנחנו מדברים על אנשים שנמצאים שם 30, 40, 50 שנה, שהמדינה שמה אותם שם.

קטי קטרין שטרית: אז אנחנו מפנים אותם ככה ב-, כאילו איזה יתוש על הכתף?

שרון רופא אופיר: תודה ח"כ שטרית.

שרון רופא אופיר: מוסי אתה רוצה להתייחס?

מוסי רז: אני התייחסתי בפעם הקודמת.

שרון רופא אופיר: אתה מרגיש שעומדים בסיכומים שהיו לנו בפעם הקודמת?

מוסי רז: אני לא ראיתי שמשהו השתנה מהפעם הקודמת.

מוסי רז: אני איחרתי אמנם קצת אבל לא התרשמתי שמשהו השתנה.

שרון רופא אופיר: אז הדבר היחיד שהשתנה זה שהתחילו בפינוי של תושבים.

מיכאל מלכיאלי: באיומים והפחדות.

מוסי רז: כן, התכוונתי שלא השתנה לטובה.

מוסי רז: אני חושב, קודם כל אני אמרתי, יש חשיבות מאוד גדולה בפרויקט הזה, אני לא מטיל בו ספק, ודאי שצריך לעשות אותו.

מוסי רז: אבל לא צריך להגיע למצב שאנחנו נוכחים פה, נתתי דוגמאות פעם קודמת מפינויים אחרים במקומות אחרים, גם בתל אביב וגם מחוץ לתל אביב, שבהם הגיעו להסדרים יותר הוגנים עם תשלום הרבה יותר גדול, וזה מה שצריך להיות כאן.

מוסי רז: צריך להיות מצב שהמדינה תציע הצעה שהם ירצו לעזוב יותר ממה שהמדינה רוצה שהם יעזבו.

מוסי רז: וזה אפשרי.

מוסי רז: לא צריך בשביל זה יותר מדי כסף.

שרון רופא אופיר: אתה אומר שלא צריך בשביל זה איומים והפחדות.

מוסי רז: ברור.

מוסי רז: הרי עלות הפרויקט היא פי 1,000, אולי יותר.

ערן מורדוב: 100 מיליון שקל בחודש.

חגית קובריגה שרעבי: התכוונת עלות העיכוב של הפרויקט עוד מאז, הרבה יותר גבוה מעלות הפינוי שלנו.

שרון רופא אופיר: סליחה, מי אמר עלות העיכוב?

חגית קובריגה שרעבי: אני.

חגית קובריגה שרעבי: אמרתי, אני מתייחסת בהתאם למה שהוא אמר - - -

שרון רופא אופיר: רגע סליחה, אנחנו לא מנהלים כך דיון בוועדה.

שרון רופא אופיר: אני מצטערת.

שרון רופא אופיר: כרגע חבר הכנסת מדבר ולא נכנסים לדבריו.

מוסי רז: עלות הפרויקט היא פי 1,000 בערך, מדובר במיליארדים, שכמה מיליונים שצריך כדי לפצות פיצוי הוגן לא ישנו בכלל את עלות הפרויקט הזה והגיע הזמן לפתור את הבעיה הזו בצורה מסודרת, גם לא להתעכב.

מוסי רז: יש חשיבות שזה יתבצע - - -

שרון רופא אופיר: זאת אומרת, אתה אומר שאפשר לעשות את זה גם בלי להתעכב, גם בצורה האנושית וגם לתת פיצוי הולם.

מוסי רז: כן.

מוסי רז: ולהוסיף איזה פרומיל עלות לעלות - - -

קטי קטרין שטרית: גבירתי היו"ר.

קטי קטרין שטרית: אמר פה נציג משרד המשפטים בפעם הקודמת תום פישר, זה שמו, הוא אמר 'נכון, הקרקע היא לא שלהם ואין להם את הזכות על הקרקע, אבל גם מי שנמצא כל כך הרבה שנים' - - -

שרון רופא אופיר: יש לו זכות קניינית.

קטי קטרין שטרית: יפה מאוד.

קטי קטרין שטרית: יש לו את הזכות הזו.

קטי קטרין שטרית: ולכן היה צריך למצוא פתרון.

קטי קטרין שטרית: אני נכנסתי באמצע דבריה של נציגת מקרקעי ישראל.

קטי קטרין שטרית: אנחנו שם דיברנו האם ועדת הפינויים שקבעה את הקריטריונים לפיצוי הוקמה לצורך - - -

שרון רופא אופיר: לא קיבלנו על זה תשובה.

שרון רופא אופיר: ויכול להיות שתיכף נקבל תשובה משירה.

שרון רופא אופיר: אני רוצה לתת לח"כ אבוטבול לומר משהו, ונעבור לגורמים המקצועיים.

משה אבוטבול: קודם כל אני שוב שמח שהוועדה מקיימת את הדיון הזה וזה מוכיח שאנחנו גם קשובים לאותם אזרחים ותושבים, ולא מפקירים אותם חלילה.

משה אבוטבול: אני רוצה לומר בצורה הברורה ביותר, אחד הדברים הכי קשים לבן אדם זה לעקור את מקום מושבו, מקום גידולו וכל הדברים האלה.

משה אבוטבול: אנחנו רואים את זה דווקא, וכולנו יודעים את זה כי כולם פה יודעים קצת תנ"ך.

משה אבוטבול: הניסיון הכי גדול שהיה לאברהם אבינו, בין הניסיונות הגדולים, זה "לך לך מארצך".

משה אבוטבול: לעזוב את הבית, את המולדת, את הגדלות, את הילדות.

משה אבוטבול: אלה דברים שאי אפשר לוותר עליהם.

משה אבוטבול: לכן אני אומר, גם אם יש אילוץ לעשות את זה בגלל כל זה שרוצים לעשות כל מיני פרויקטים ואחרים, יש שם שני חלקים שחייבים לבצע אותם.

משה אבוטבול: קודם כל את החלק הממוני, שבחלק הזה צריכים לדעת שאותם אנשים, גם כמה שניתן להם, זה לא הכסף פה, באמת לא הכסף, כמה שניתן להם, גם אם הם יקנו דירה אחרת או כל דבר אחר יש עדיין את הפציעה הזאת.

משה אבוטבול: עד היום אני פוגש אנשים שבאמת אתה רואה אותם, זה באמת דמעות, אלה שהיו מפוני גוש קטיף שאני פוגש אותם.

משה אבוטבול: לכן אני אומר פה צריך הרבה לעשות, וגם אם צריכים להמתין טיפה, ואני אומר את זה באמיתי.

משה אבוטבול: הנה, קטי נמצאת פה, היא גם - - -

שרון רופא אופיר: בוא תתכנס לסיכום.

משה אבוטבול: דקה, ח"כ רופא, אני מאוד חושב שכדאי להבין, כשאני הייתי ראש העיר בית שמש והיינו צריכים לעשות את הכביש הגדול שנקרא כביש 38.

משה אבוטבול: אני אומר לך שוב פעם, כמה שנים רק דיברנו על זה ועד שזה יצא לפועל, והיו צריכים לפנות במושבים שם כל מיני - - -

שרון רופא אופיר: אבל מדברים על זה כבר ארבע שנים, אז מה אתה מציע?

משה אבוטבול: אני רוצה להגיד לך שגם ארבע שנים, ואחרי זה היו עוד שנתיים של כל מיני ועדות והתכתשויות, ובסוף ראינו עד שזה יצא.

משה אבוטבול: והיום זה כביש לתפארת.

שרון רופא אופיר: בוא נשמע רגע את גורמי המקצוע כדי שנוכל להפנות אליהם את השאלות.

משה אבוטבול: תתני לי עוד חצי דקה.

משה אבוטבול: את השאלות אחרי זה תפני.

משה אבוטבול: אני באתי במיוחד, אני לא חבר בוועדה שלך, באתי לפה - - -

שרון רופא אופיר: אני רוצה שתפנה אליהם את השאלות.

שרון רופא אופיר: אני אשמח.

משה אבוטבול: דקה.

משה אבוטבול: את השאלה הזאת אני אשאיר לסוף, שאלה אחת לסיכום.

משה אבוטבול: לכן אני אומר, מעבר לזה צריכים לדעת שבסופו של דבר גם דברים מתעכבים, אסור ששנה לפני זה כבר לחפף אותם, אם יודעים שיש עוד אפשרות עוד טיפה למשוך זה עוזר להם.

משה אבוטבול: דבר אחרון, אני חושב שהחברה ואלה שמבצעים את זה, ואני אומר פה משהו חדשני, אולי אף אחד לא אמר את זה אבל אני אומר את זה בתור עצה כאדם שגם עסק בחינוך הרבה שנים בחברה, אנא, אולי כדאי להפריש סכום מסוים מתוך כל הרווחים לעשות אולי איזו תכנית כזאת שתיתן להם תמיכה חברתית, גשמית, לא יודע איך להגדיר את זה, לאחרי זה.

משה אבוטבול: שכאילו גם אם הם יוצאים מאותם בתים - - -

שרון רופא אופיר: אתה אומר שאותם סכומי הסתגלות שמדברים עליהם, לא רק יהיו לשכירות אלא גם לתמיכה.

משה אבוטבול: שתהיה שם גם תכנית כזאת, תכנית תמיכה של פסיכולוגים, דברים כאלה.

משה אבוטבול: בלי לפגוע באף אחד, להשקיע גם בזה כי בסופו של דבר הם עושים צעד לא קל בחיים וצריכים לבוא לקראתם.

משה אבוטבול: תודה רבה.

שרון רופא אופיר: תודה.

שרון רופא אופיר: זה רעיון בהחלט שצריכים אולי לחשוב עליו.

שרון רופא אופיר: שירה, נשמע אותך, יש לך 2 דקות כי אנחנו רוצים לעבור גם לנציגי משרד השיכון, האוצר והתחבורה.

שרון רופא אופיר: שיכה

שירה תם: אני מנהלת חטיבת השמירה ברשות מקרקעי ישראל.

שירה תם: לעניין השאלה שלכם על הוועדה, עוד ב-2016 הוקמה ועדה מקצועית לשמוע את הערות הציבור על אמות המידה והקריטריונים שנקבעו עוד על ידי חלמיש.

שירה תם: מי שעמד בראשה היה מר אביגדור יצחקי ממשרד האוצר.

שירה תם: הוועדה הזאת קיימה דיונים, שמעה את - - -

שרון רופא אופיר: היא הוקמה במיוחד לצורך הסוגייה הזו?

שרון רופא אופיר: הוועדה?

שירה תם: לצורך הקביעה של הקריטריונים לפיצוי.

שירה תם: היו קריטריונים שנקבעו על ידי חברת חלמיש.

שירה תם: כל הנושא הזה של פיצוי וקריטריונים של כפר שלם, אנחנו מדברים כבר על עשרות שנים של דיונים עוד שהיו לפני כן.

שירה תם: ב-2016 מונתה הוועדה הזאת כדי לשמוע את הערות הציבור, לשמוע את התושבים.

שירה תם: הוועדה הזאת קיימה ישיבות, שמעה את התושבים, הטמיעה חלק מההערות.

שירה תם: אנחנו ברשות מקרקעי ישראל לא מכירים מתווה פיצויים כזה באף מקום אחר.

שירה תם: זה מתווה פיצויים שמתייחס למתן פיצוי עד לדור שלישי, אין לו אח ורע בהסדרים אחרים אצלנו, שמועצת מקרקעי ישראל קבעה.

שירה תם: מבחינתנו מדובר באמת בפיצוי שמיוחד לתושבי כפר שלם, שהוא הרבה יותר מיטיב מכל פיצוי אחר שהיה, כולל - - - פיצוי לנכס אחד, פה אנחנו מדברים על שלושה דורות.

שרון רופא אופיר: אנחנו בדיון הקודם שהתקיים ב-23 בנובמבר עסקנו בסוגיית הפיצוי.

שרון רופא אופיר: והפעם אנחנו עוסקים בסוגיית הפינוי.

שרון רופא אופיר: בדיון הקודם ביקשנו, כלל חברי הוועדה, בעצם פנינו אליכם, הייתה פה נציגות שלכם בדיון ולא בזום ואנחנו אמרנו לכם 'בואו תגלו רגישות כלפי התושבים, תנסו להגיע איתם לאיזו שהיא פשרה, אל תזרקו אותם מחוץ לבית שלהם, תנסו למצוא פתרון שייתן מענה לצרכים הבסיסיים שלהם' וכולנו התחוור לנו ששבוע לאחר מכן מגיעים כבר נציגי נת"ע עם משטרה, דופקים להם על הדלת בשעה 22:00, 23:00 בלילה, ומבקשים מהם להתפנות.

שרון רופא אופיר: אז קודם כל אני רוצה לדעת, כיו"ר הוועדה, האם זה על דעתכם?

שרון רופא אופיר: אתם שולחים אותם ב-22:00, 23:00 בלילה?

שרון רופא אופיר: מי עושה את זה?

שרון רופא אופיר: האם אתם יודעים מה קורה?

שרון רופא אופיר: במילים אחרות, יד ימין פה יודעת מיד שמאל?

שירה תם: תראו, הליכי הפינוי, מי שאמונה על הליכי הפינוי בפועל זה נת"ע וענבל הסבירה קודם כיצד זה מתנהל והיא תוכל להתייחס גם פרטנית.

שירה תם: מי שכן יושב בוועדה, ואנחנו יושבים שם, בוחנים את הזכאות.

שירה תם: אני רוצה גם לציין שנערכו הליכי שימוע לכל מי שדחו אותו, נעשתה בדיקה עניינית, גם אמות המידה שנקבעו לקו הסגול מיטיבים יותר ממה שנקבעו בעבר לתושבים אחרים של כפר שלם.

שירה תם: הסכומים הועלו, נקבעו אמות מידה - - -

שרון רופא אופיר: אז את בעצם אומרת, אני רוצה לראות שהבנתי אותך נכון שירה.

שרון רופא אופיר: את אומרת שהפיצוי הוא פיצוי הולם והפינוי צריך להיות מיידי?

שירה תם: אני לא אמרתי לא את זה ולא את זה, אבל אני אסביר את זה שוב.

שרון רופא אופיר: לא אמרת שהפיצוי הוא פיצוי הולם?

שירה תם: לא, הפיצוי הוא פיצוי הולם.

קטי קטרין שטרית: מה זה הולם?

קטי קטרין שטרית: 3,500 שקל למטר?

קטי קטרין שטרית: מה זה הולם?

חגית קובריגה שרעבי: למה, זה כבר פחות.

קטי קטרין שטרית: אה, זה גם פחות.

קטי קטרין שטרית: איזה יופי.

קטי קטרין שטרית: נניח אדם שיש לו דירה של 100 מטר, 300,000 שקל, מה הוא יכול לקנות בתל אביב?

קטי קטרין שטרית: זה הולם?

שירה תם: בסוף צריך לראות מי זה אותו שמפנים.

אהרון מדואל: לבג"ץ לא העזתם להראות את הפיצוי הזה ב-2017, לא העזתם להביא את אביגדור יצחקי לבג"ץ.

אהרון מדואל: אמרתם שזה ייפתר בחקיקה בכנסת, כשהיה לכם את הלחץ של נת"ע הוצאתם את הקריטריון הזה מהאוב.

אהרון מדואל: הוא כבר נדחה ב-2016, אף תושב לא הסכים לו.

אהרון מדואל: אל תשקרו את הוועדה.

אהרון מדואל: ב-2017 היה בג"ץ ואתם לא הבאתם את זה לבג"ץ כפתרון לכפר שלם.

אהרון מדואל: אמרתם 'זה ייסגר בהסדר חקיקה בכנסת'.

שרון רופא אופיר: סליחה.

שרון רופא אופיר: אנחנו לא מנהלים כך את הדיון.

שרון רופא אופיר: תודה שירה.

שרון רופא אופיר: אני רוצה לאפשר בבקשה לנציג משרד הבינוי והשיכון, נתנאל לפידות, מנהל אגף בכיר נכסים וחברות, להתייחס לדיון.

משה אבוטבול: לפני זה אני מבקש סליחה, בוועדת הכלכלה שרת התחבורה, יש דיון שהוזמנתי לשם.

שרון רופא אופיר: אנחנו סולחים.

קטי קטרין שטרית: תשאל אותה איך נת"ע הפכו להיות כל כך אגרסיביים כלפי תושבים.

חגית קובריגה שרעבי: או למה היא עדיין מתעלמת מאיתנו.

קטי קטרין שטרית: תשאל את זה.

קטי קטרין שטרית: הייתי ראש מטה של שר התחבורה, בחיים נת"ע לא התנהגו בצורה כל כך ברוטלית.

משה אבוטבול: אנחנו איתכם, ותעמדו על זכויותיכם, אנחנו יחד.

שרון רופא אופיר: חשוב לי שייאמר פה לטובת הדיון ונחזור ונגיד את זה, שאף אחד מאיתנו לא מתנגד למתווה להקמת מה שצריך להיות מוקם שם בשטח.

שרון רופא אופיר: זאת אומרת זה לא שאנחנו עומדים פה ואומרים 'בוא נתקע את הפרויקט הזה'.

שרון רופא אופיר: ממש לא, וחשוב לי שיובן שזה לא המסר שיוצא פה מהוועדה.

שרון רופא אופיר: המסר שיוצא מהוועדה ויצא גם בדיון הקודם ואנחנו רוצים לשוב ולחדד אותו גם היום, תעשו את זה בדרך הנכונה מבלי לפגוע בתושבים.

שרון רופא אופיר: תעשו את זה בדרך האנושית, גם בסוגיית הפיצוי וגם בסוגיית הפינוי.

שרון רופא אופיר: וכן, נתנאל, אני אשמח לשמוע אותך.

שרון רופא אופיר: בבקשה.

נתנאל לפידות: בוקר טוב.

נתנאל לפידות: אנחנו כמשרד לא אחראיים על הנושא של פינוי כפר שלם, אבל בהתאם להנחיות של היועץ המשפטי של הכנסת הגענו לדיון.

נתנאל לפידות: אבל אין לנו קשר לפינוי הזה.

קטי קטרין שטרית: אבל אתם אחראים על חלמיש.

שרון רופא אופיר: לכם אין קשר לזה?

נתנאל לפידות: לא.

שרון רופא אופיר: למה?

שרון רופא אופיר: בוא תסביר איך.

שרון רופא אופיר: אני לא מצליחה להבין.

נתנאל לפידות: אני אסביר.

נתנאל לפידות: אנחנו עוסקים בנושא פינויים, אנחנו עושים בפינוי של פולשים לקרקעות של דיור ציבורי או לדיור הציבורי.

שרון רופא אופיר: מי אחראי על כל סוגיית התכנית?

קטי קטרין שטרית: חלמיש היא חברה בת שלהם.

שרון רופא אופיר: חלמיש זו לא חברה בת - - -

נתנאל לפידות: אני אסביר.

נתנאל לפידות: חלמיש היא חברה ממשלתית עירונית, היא בבעלות ממשלת ישראל ועירית תל אביב, כאשר במקרה הזה - - -

קטי קטרין שטרית: בפיקוח משרד השיכון.

נתנאל לפידות: אמרתי.

נתנאל לפידות: היא בבעלות ממשלת ישראל ועירית תל אביב.

נתנאל לפידות: במקרה הזה היא פועלת כנציגה של רמ"י וההתעסקות פה בעצם היא דרך ההסדרים שדיברתם עליהם - - -

שרון רופא אופיר: או.

שרון רופא אופיר: קיי.

שרון רופא אופיר: ומינהל התכנון כפוף למי?

נתנאל לפידות: משרד הפנים.

שרון רופא אופיר: אז זה בכלל לא אתם.

שרון רופא אופיר: זאת אומרת זה משרד הפנים.

שרון רופא אופיר: אז לא היינו צריכים בכלל לזמן אתכם לדיון.

נתנאל לפידות: נכון.

שרון רופא אופיר: אתם לא קשורים.

שרון רופא אופיר: זה מישהו אחר.

אהרון מדואל: חצי מהדירקטורים של חלמיש, שר השיכון ממנה.

קטי קטרין שטרית: זה כן משרד השיכון.

שרון רופא אופיר: בוודאי שזה משרד השיכון.

קטי קטרין שטרית: ברור.

קטי קטרין שטרית: אבל את יודעת, זו השיטה, לזרוק את זה אחד מהשני.

קטי קטרין שטרית: פשוט לא יאומן.

חגית קובריגה שרעבי: היו"ר, אני יכולה להגיב על כמה דברים שנאמרו?

שרון רופא אופיר: הוא אומר שזה לא הוא, שזה משרד הפנים.

שרון רופא אופיר: טוב, תודה נתנאל, סליחה שגזלנו מזמנך.

שרון רופא אופיר: זה נשמע לי קצת מוזר, אבל אנחנו נעבור למינהל התכנון ברשותכם.

שרון רופא אופיר: רון רקח נמצא?

שרון רופא אופיר: אין לנו נציג של מינהל התכנון.

שרון רופא אופיר: דנה צובר מהאוצר נמצאת איתנו?

דנה צובר: בוקר טוב.

דנה צובר: רק לחזק את מה שענבל אמרה קודם ולהבהיר שיש החלטה רשמית של משרד האוצר שלפיה אנחנו לא פותחים את המעטפות וממשיכים לשלב אינפרה 2 בפרויקט כל עוד מבוצע הפינוי.

דנה צובר: זה כמו שענבל הסבירה ומשרד התחבורה גם יוכל להסביר יותר טוב ממני, לקראת העבודות שצריכות להיעשות שם קודם, על מנת לאפשר לקבלן של אינפרה 2 להגיע ולהמשיך בעבודות.

דנה צובר: אנחנו לא מאפשרים לפתוח את המעטפות כל עוד פינוי כפר שלם לא יבוצע, וזאת מהסיבה הפשוטה, שדבר כזה יגרום לנזק מאוד מאוד גבוה מול הקבלן שצריך להגיע ולבצע את העבודות.

דנה צובר: מבחינתנו קיים עיכוב בפרויקט, בלי פינוי כפר שלם, פרויקט הקו הסגול פשוט לא יוכל - - -

אהרון מדואל: המעטפות כבר נפתחו והזוכה נפסל.

שרון רופא אופיר: סליחה, אני מעירה לך פעם שלישית.

ערן מורדוב: אבל יש פה הערה מאוד חשובה שכדאי שהנציגה תציג את הדברים נכון.

שרון רופא אופיר: סליחה.

אהרון מדואל: המעטפות נפתחו והזוכה נפסל.

אהרון מדואל: תפתחו גוגל.

שרון רופא אופיר: אני מבקשת להפסיק.

דנה צובר: המעטפות לא נפתחו.

שרון רופא אופיר: דנה, אני רוצה להבין.

שרון רופא אופיר: כי בדיון הקודם נאמר לנו שהמכרז עוד לא התחיל בכלל ושהמכרז הולך להיות רק בעוד שנה.

שרון רופא אופיר: אף אחד מאיתנו לא רוצה לעכב את הפרויקט, אמרתי את זה גם קודם לפני שעלית לדיון, אני לא יודעת אם שמעת.

שרון רופא אופיר: האם המכרז כרגע לא נפתח?

שרון רופא אופיר: בעצם כרגע אומרים לנו משהו אחר ממה שנאמר לנו בדיון הקודם.

קטי קטרין שטרית: אמרו בדיון הקודם שהמכרז נפסל.

שרון רופא אופיר: נכון.

שרון רופא אופיר: ועכשיו בעצם אומרים משהו אחר.

שרון רופא אופיר: אני רק רוצה לראות שאני מבינה נכון.

שרון רופא אופיר: עכשיו אנחנו אומרים, אתם לא תפתחו את המכרז עד שהפינוי לא יושלם?

דנה צובר: אני אשמח ברשותך לעשות סדר.

שרון רופא אופיר: אז תעשי סדר.

שרון רופא אופיר: בבקשה.

דנה צובר: כשאנחנו מדברים על עבודות לביצוע הרכבת הקלה יש לנו מספר שלבים.

דנה צובר: גם ענבל ציינה את זה קודם.

דנה צובר: אנחנו צריכים כרגע לאפשר לקבלנים לבוא ולהיכנס לשטח בשביל לבצע עבודות הנדסיות, לפני שמגיע הקבלן הבא שצריך לבצע את הפעולות של הנחת המסילות לצורך הענין שקוראים להן עבודות אינפרה 2.

שרון רופא אופיר: ברשותך, הקבלן הזה שאמור לבצע את העבודות בשטח, זה כבר עבר מכרז?

דנה צובר: אז אני אסביר.

דנה צובר: כרגע חברת נת"ע יצאו למכרז לעבודות אינפרה 2.

שרון רופא אופיר: הם כבר יצאו למכרז לעבודות?

דנה צובר: שניה.

דנה צובר: יצאו בעבר.

שרון רופא אופיר: יצאו בעבר או ייצאו בעתיד?

דנה צובר: שניה אני אשלים.

קטי קטרין שטרית: זה לא מה שכתוב בגלובס.

קטי קטרין שטרית: כל מה שהיא אמרה לא נכון.

שרון רופא אופיר: שניה, בואו נכבד אותה.

שרון רופא אופיר: אני מבקשת שנאפשר לה להסביר כדי להבין.

אהרון מדואל: לא ראיתי כזה סילוף בוועדה.

שרון רופא אופיר: שניה, אני לא מנהלת ככה דיון.

שרון רופא אופיר: סליחה.

שרון רופא אופיר: אני רוצה להבין שוב, דנה, ברשותך.

שרון רופא אופיר: אני מבינה שבעבודות כאלה, ושוב אני חוזרת ואומרת, אף אחד מאיתנו לא רוצה לתקוע את הפרויקט.

שרון רופא אופיר: אנחנו רק רוצים שזה יתנהל בצורה הראויה והאנושית ביותר, כי מדובר פה באנשים ואני בטוחה שגם את וגם משרד האוצר זו כוונתו.

שרון רופא אופיר: עכשיו בוא נבין רגע, הקבלן שאמור לבצע את העבודות של יישור השטח כבר נבחר?

שרון רופא אופיר: לזה כבר היה מכרז?

דנה צובר: יש במכרז כמה תהליכים.

דנה צובר: יש את היציאה למכרז ויש את בחירת הזוכה במכרז.

דנה צובר: לעניין העבודות אינפרה 2 נת"ע יצאה למכרז, עדיין לא נבחר זוכה.

דנה צובר: ההנחיה שנתן משרד האוצר היא שנת"ע לא יכולה לבחור זוכה עד לפינוי כפר שלם.

דנה צובר: עכשיו אני אסביר למה.

דנה צובר: המכרז שעליו אנחנו מדברים זה מכרז לעבודות אינפרה 2 שבו מבצעים את הנחת המסילות.

דנה צובר: לפני כן צריכות להתבצע בשטח עבודות הנדסיות בשביל שיאפשרו את בואו של הקבלן הבא.

דנה צובר: עד שלא יבוצעו עבודות אלה, אנחנו מנענו בעצם את ההכרזה על זוכה, מהסיבה הפשוטה שבמכרז אנחנו מתחייבים לזכיין על זמנים שבהם נמסור לו את השטח.

אהרון מדואל: לפחות שלוש שנים.

שרון רופא אופיר: דנה ברשותך, למתי התחייבתם?

דנה צובר: אז אני אומרת ככה, בסופו של דבר אנחנו בלי ודאות של לדעת מתי יוכלו להסתיים העבודות ההנדסיות בשטח לקראת המכרז - - -

שרון רופא אופיר: לא, את זה אני מבינה.

דנה צובר: הזמנים תלויים במועד הכרזה על זוכה ואני לא יודעת להגיד - - -

שרון רופא אופיר: תראי דנה, את מבינה שהנתון הזה הוא נתון קריטי.

שרון רופא אופיר: אני אסביר למה.

שרון רופא אופיר: הוא נתון קריטי פעם אחת כי אנחנו לא רוצים לעכב את העבודות.

שרון רופא אופיר: אוקיי?

שרון רופא אופיר: בואי נתייחס לעבודות, העבודות האלה חייבות להתרחש, ברור שהן צריכות להתרחש, זה מובן על כולם, יש פה תמימות דעים בוועדה שזה צריך לקרות.

שרון רופא אופיר: אבל בגלל שאין לנו את התאריך הזה, בגלל שאין את ההבנה, מתנהל פה כרגע פינוי של תושבים בצורה שלא מניחה את דעתנו ואני מניחה שגם לא את דעתך.

דנה צובר: אז אני ממש אשמח להגיב.

דנה צובר: אנחנו מדברים פה על שלבים ולא על מועד.

דנה צובר: בסופו של דבר יש פרק זמן שבו צריכות להתבצע העבודות ההנדסיות בשטח.

דנה צובר: כבר היום אנחנו נמצאים בעיכוב - - -

שרון רופא אופיר: של כמה זמן?

קטי קטרין שטרית: אבל זה לא בגללם.

קטי קטרין שטרית: זה בגלל מה שקרה שם בתוך המכרז.

דנה צובר: לא לא לא.

דנה צובר: כרגע אנחנו נמצאים בעיכוב בגלל שהעבודות ההנדסיות בשטח לא קורות.

דנה צובר: יש עוד כל מיני אירועים שקשורים למכרז, אבל הם פתירים והם לא רלוונטיים.

דנה צובר: ההנחיה - - -

אהרון מדואל: 300 מטר מכפר שלם מתוך 50 קילומטר מעכבים את העבודות.

אהרון מדואל: 300 מטר ציר מתוך 50 קילומטר.

דנה צובר: ההנחיה שלנו בשביל לא לבזבז כספי ציבור לשווא היא שעד שלא תהיה לנו ודאות ונוכל לדעת מתי נגמרות העבודות ההנדסיות בשטח, אנחנו לא יוצאים למכרז שבו נצטרך לשלם אחר כך פיצויים לקבלן פרטי בגין אי עמידה בלוחות הזמנים האלה.

דנה צובר: ולכן עצם זה שהעבודות האלה לא מתבצעות כרגע, אנחנו מדברים על עיכוב בפרויקט.

דנה צובר: ואם תרצו חידוד אז גם משרד התחבורה יידע להגיד את הדברים.

שרון רופא אופיר: דנה תודה על ההסבר.

שרון רופא אופיר: אני מבינה ששוב עלה לזום רון רקח ממינהל התכנון ואנחנו מבקשים לשמוע אותו.

שרון רופא אופיר: אחרי זה את יאיר ארז ממשרד התחבורה ואז נאפשר גם לתושבים לומר כמה מילים ונסכם.

רון רקח: קודם כל שלום.

רון רקח: הייתי בקשב רב, פשוט נפל האינטרנט.

רון רקח: אני רק אגיד שהות"ל, מינהל התכנון עוסק באישור התכנית שהממשלה אישרה ב-2017 ובאישור ליווי הביצוע של הקו הסגול.

רון רקח: אז ככל שיש טענות, ולא שמעתי פה שעלו טענות לנושא הזה, אני זמין להשיב.

רון רקח: בכל הנוגע להפקעות, מינהל התכנון לא עוסק בהפקעות בפועל.

רון רקח: כך שאין לי כרגע מה להוסיף.

רון רקח: אם יש לכם שאלות ספציפיות, אשמח להשיב.

שרון רופא אופיר: כן.

שרון רופא אופיר: אנחנו רוצים להבין, קודם אמרו לנו שבעצם מי שאחראי על הוועדה שהוקמה, על סוגיית הפיצוי, על התאריכים מתי לפנות את התושבים, זה אתם.

שרון רופא אופיר: אז אני רוצה לשמוע ממך מה מידת המעורבות שלכם בפרויקט הזה.

רון רקח: מידת המעורבות היא - - -

שרון רופא אופיר: רק בהליך התכנוני?

רון רקח: בהליך התכנוני.

רון רקח: כן.

שרון רופא אופיר: ח"כ שטרית, את רוצה להפנות אליו שאלה?

קטי קטרין שטרית: לא, אני פשוט מסתכלת על הכתבה.

קטי קטרין שטרית: הייתי ממש רוצה לחזור, גיא לרמן, בסך הכל ב-1.12, זה לא כל כך רחוק.

קטי קטרין שטרית: "השימוע שהתקיים בקבוצה משותפת לחברות שיכון ובינוי, אגד והחברה הסינית שניגשו יחדיו למכרז, משום שההצעה המשותפת של החברות נמוכה בכ-1 מיליארד שקל מהערכות השמאות שקיימות אצל נת"ע, קיים חשש שהדבר עשוי להצביע על כשל עתידי וטיפול הקבוצה בפרויקט בעתיד, שאם היא תזכה במכרז, גורמים בתחום מעריכים כי הסיבה הלא רשמית להליך היא גיאו-פוליטית, מפני שהקבוצה כוללת חברה מסין ויש ניסיון - - -" יש פה המון בעיות בכל התהליך הזה, "וועדת המכרזים של החברה הממשלתית נת"ע קיימה אתמול דיון ושימוע" יש פה עניין שהנושא הזה והתחושה הכללית שהנושא הזה לא סגור.

קטי קטרין שטרית: אז למה לפנות ואחר כך, למה קודם כל לא לעשות את כל הסיפור.

קטי קטרין שטרית: אני להערכתי חושבת שתהיה פה דחיה של שלוש שנים לפחות, עד שכל הנושא הפרוצדורלי ייפתר.

קטי קטרין שטרית: אז בינתיים בשלוש השנים הללו, בואו ניתן לתושבים וניתן לוועדה שהוקמה במיוחד להתיישב שוב ולנסות למצוא.

שרון רופא אופיר: לא, תראי קטי, אנחנו לא - - -

קטי קטרין שטרית: אני רוצה להגיד לך משהו דווקא ברמה המוניציפלית.

שרון רופא אופיר: אנחנו מחכים עם זה כבר ארבע שנים.

שרון רופא אופיר: לחכות עם זה שלוש שנים - - -

קטי קטרין שטרית: לא, זה יקרה.

קטי קטרין שטרית: אם תרצי או לא תרצי זה יקרה.

קטי קטרין שטרית: אני לא אומרת שצריך לחכות שלוש שנים.

קטי קטרין שטרית: כל הפרוצדורה - - -

שרון רופא אופיר: אני לא הייתי תוקעת לזה מקל בגלגלים, כי אני חושבת, בואי נגיד כך, את אמרת קודם ובצדק שמה שעיכב את הדברים זה לא זה שעכשיו התושבים לא מתפנים.

שרון רופא אופיר: זה כבר ארבע שנים הרי יש פה איזה שהוא תהליך שתוקע את זה.

שרון רופא אופיר: אנחנו צריכים לחשוב איך אנחנו עכשיו עושים את זה ממקום באמת גם יעיל, גם מהיר, גם הגיוני, שלא פוגע בתושבים - - -

קטי קטרין שטרית: יפה מאוד.

קטי קטרין שטרית: זה לא סותר.

קטי קטרין שטרית: לכן אני אומרת שבגלל שכל חודש יש עיכוב ועיכוב של הפרויקט, שבמילא עולה גם הרבה מאוד כסף, בואו שישבו הצדדים וינסו לסגור את הסוגייה הזאת.

קטי קטרין שטרית: הרי את יודעת מה, אם לא היה תקדים, הייתי אומרת לך 'את יודעת, בואו נשב, בואו נדבר, חבר'ה, אולי תרדו', אבל זה לא.

קטי קטרין שטרית: כי יש בדיוק תקדים בליפתא.

קטי קטרין שטרית: ליפתא זה לא משהו שקרה בחו"ל.

קטי קטרין שטרית: זה פה במדינת ישראל.

קטי קטרין שטרית: אני חושבת, עוד נקודה שאנחנו לא מדברים עליה בכלל.

קטי קטרין שטרית: להערכתי עירית תל אביב פה פשוט פגעה בתושבים האלה.

קטי קטרין שטרית: היא הייתה צריכה לדאוג לכך שהתושבים שלה מזה 50, 60, 40, 30 שנה, לא הגיוני, אני יודעת שליפתא הייתה מעורבות של עירית ירושלים, ראש העיר אמר, בזמנו זה היה ניר ברקת, הוא אמר 'אני לא מוכן שהדבר הזה יעבור לסדר היום מבלי שיפתרו'.

קטי קטרין שטרית: אז התושבים של אדון ראש העיר, שיתכבד וינסה גם להיכנס ולפתור.

קטי קטרין שטרית: זה כאילו הוא לצד הטייקונים או לצד כל האחרים לכאורה, ולא לצד התושבים שלו.

קטי קטרין שטרית: התפקיד שלו זה לדאוג קודם כל לתושבים שלו ואחר כך לדאוג לדברים האחרים.

קטי קטרין שטרית: ואנחנו שוב בוועדה הזו חוזרים ואומרים כל פעם, לא פוגעים בקו.

קטי קטרין שטרית: הקו הזה הוא הכרחי, הקו הזה ימנע הרבה פקקים במרכז הארץ, בתל אביב רבתי, אבל יש פה תושבים, יש פה אנשים שצריך לדאוג להם.

קטי קטרין שטרית: הם לא משהו שהוא בר חלוף, הם אנשים שצריך לדאוג לפתרון הולם עבורם כדי שהם יוכלו לקבל את הפיצוי ההולם, לקנות משהו.

קטי קטרין שטרית: אנחנו לא מדברים על איזה שהוא פיצוי, את יודעת - - -

שרון רופא אופיר: וגם לנהל את הפינוי מהמקום האנושי והנכון.

קטי קטרין שטרית: בדיוק.

שרון רופא אופיר: כן.

שרון רופא אופיר: יאיר ארז ממשרד התחבורה בבקשה.

יאיר ארז: אני רק רוצה להסביר לגבי הקו הסגול.

יאיר ארז: כמו הרבה פרויקטים אחרים שהמשרד מקדם - - - פרויקט הקו הסגול הוא פרויקט רכבת קלה, הוא הולך מתל אביב דרך דרום תל אביב, גבעתיים, רמת גן, יהוד, אור יהודה, מגיע לגבעת שמואל.

יאיר ארז: אם מקטע אחד בפרויקט הזה לא מושלם, אי אפשר יהיה להפעיל את הקו.

יאיר ארז: כל מקטע יכול לעכב את כל התוואי.

יאיר ארז: כרגע אנחנו נמצאים בעבודות לכל אורך התוואי, מלבד ה מקטע של כפר שלם.

יאיר ארז: כפי שהסבירה דנה וגם ענבל לפניי, הקבלנים בפרויקט הזה עובדים בשלבים, עובדים בטור למעשה, כאשר בשביל שהקבלן של המכרז הגדול שכולם מדברים עליו שהוא מכרז של מיליארדים, בשביל שהוא יוכל להיכנס ולעבוד, הוא צריך לקבל תא שטח נקי וזה העבודות שאתם רואים היום.

שרון רופא אופיר: את זה הבנו.

קריאה: זה שלוש שנים - - -

יאיר ארז: אין שום שלוש שנים.

יאיר ארז: אנחנו כרגע נמצאים בעיכוב, עוד לא התחילו אפילו לעשות קידוחים בקרקע באזור הזה של כפר שלם - - -

שרון רופא אופיר: יאיר ברשותך, את הנקודה הזאת הבנו.

שרון רופא אופיר: הבנו שעוד לפני שיצאו למכרז הגדול כרגע אמורים לעשות עבודות בקרקע כדי לאפשר שיוכלו להניח עליו בעתיד את המסילות.

שרון רופא אופיר: את זה הבנו.

שרון רופא אופיר: ושמה שתוקע את זה כרגע זה פינוי התושבים, זה העניין?

יאיר ארז: כן.

יאיר ארז: משרד האוצר הוציא מכתב לחברת נת"ע שהיא חברה ממשלתית, והנחה אותה לא להודיע על הזוכים במכרז הזה - - -

שרון רופא אופיר: שוב, אתה יכול להגיד מה שרת התחבורה?

יאיר ארז: משרד האוצר הוציא מכתב לחברת נת"ע שהיא חברה ממשלתית והנחה אותה לא לפתוח את המעטפות במכרז כיוון שהפינוי של כפר שלם מעכב את העבודות ומהווה איזה שהוא סיכון מכרזי.

יאיר ארז: - - - 11 מיליארד.

אהרון מדואל: אבל כבר פתחו את המעטפות.

שרון רופא אופיר: המעטפות עוד לא נפתחו?

יאיר ארז: המעטפות נפתחו לבדיקה של ה - - - אבל אי אפשר להודיע לזוכים - - -

שרון רופא אופיר: אתם לא יכולים להודיע על זוכה אתה אומר, עד שאתם לא מפנים את התושבים?

יאיר ארז: לא יכולים להודיע על זוכה ולחתום על הסכם.

אהרון מדואל: הם פסלו את הזוכה גבירתי, אין קשר בכלל.

שרון רופא אופיר: התושבים טוענים כאן שפסלתם את הזוכה, זה נכון?

יאיר ארז: ועדת המכרזים של נת"ע היא ועדת מכרזים עצמאית והיא מנהלת את התהליך, אבל - - -

שרון רופא אופיר: אז אתה אומר במילים אחרות שאנחנו צריכים לחזור לנת"ע כדי לשאול אם הם פסלו את הזוכה או לא?

יאיר ארז: אני אגיד לכם שלא פסלו זוכה ולא הודיעו עדיין על זוכה במכרז.

שרון רופא אופיר: זאת אומרת שלא פסלו זוכה?

אהרון מדואל: היה שימוע.

אהרון מדואל: איך לא פסלו אותו?

אהרון מדואל: מה זה השימוע שהתקיים?

יאיר ארז: ועדת המכרזים של נת"ע מנהלת את התהליך - - -

אהרון מדואל: - - -

שרון רופא אופיר: סליחה, אנחנו לא מנהלים את הדיון ככה.

שרון רופא אופיר: אני מעירה לך פעם רביעית, אני לא רוצה להוציא אותך מהאולם.

שרון רופא אופיר: כן בבקשה.

יאיר ארז: ועדת המכרזים של נת"ע היא ועדת מכרזים עצמאית, היא מנהלת את התהליך המכרזי.

יאיר ארז: יש כמה קבוצות שניגשו למכרז - - -

שרון רופא אופיר: וכמה שידוע לך עדיין אף אחד לא נפסל ולא נבחר?

יאיר ארז: כן.

יאיר ארז: לא נפסל ולא נבחר.

שרון רופא אופיר: אז אתה אומר שהדבר היחיד שתוקע פה את כל התהליך זה פינוי התושבים וכדי שאנחנו נוכל לרוץ עם זה קדימה זה היה צריך לקרות מחר בבוקר.

יאיר ארז: ועדת המכרזים בנת"ע, אני לא יודע אם יש להם עוד שיקולים, כרגע יש התנייה של משרד האוצר שלא מאפשרת לנת"ע להודיע על זוכים במכרז הזה.

שרון רופא אופיר: ועד כמה אתם מעודכנים ומעורבים כמשרד התחבורה, בוא נפסיק רגע לגלגל את הכדור, אני מרגישה בשעה ורבע האחרונות שאני במשחק כדורגל.

שרון רופא אופיר: סליחה שאני אומרת.

שרון רופא אופיר: שהכדור זז מהמשרד הזה למשרד הזה, מהמשרד הזה למשרד הזה.

שרון רופא אופיר: אז בוא נעצור שניה, בסוף זה גם משרד התחבורה.

שרון רופא אופיר: עד כמה אתם מעודכנים במה שקורה עם נת"ע, בזה ששולחים שוטרים באישון לילה למשפחות עם ילדים, לאמהות חד הוריות, ב-22:00, 23:00 בלילה.

שרון רופא אופיר: זה מקובל על שרת התחבורה?

יאיר ארז: אני לא יודע להגיד מה מקובל ומה לא מקובל על שרת התחבורה.

יאיר ארז: בכל מקרה נת"ע היא החברה המבצעת מטעם המשרד ומטעם הממשלה, כמו שהמשטרה היא הגוף המבצע מטעם - - -, ברגע שיוחלט איך לפנות, ויש החלטה של בית משפט, ויש הנחיה של המשנה ליועץ המשפטי לממשלה בנושא הזה, אז המשטרה אמונה על זה ולא אנחנו קובעים - - -

שרון רופא אופיר: אני מודה לך מאוד.

שרון רופא אופיר: תודה אדוני.

שרון רופא אופיר: אנחנו נעבור לנציג עירית תל אביב.

שרון רופא אופיר: אני אתן קודם ליועץ המשפטי של העיריה, עו"ד עוזי סלמן.

שרון רופא אופיר: אנחנו רוצים לשמוע ממך גם התייחסות למה שאמרה ח"כ שטרית.

שרון רופא אופיר: בסוף זה תושבים שלכם.

שרון רופא אופיר: איך אתם דואגים להם?

עוזי סלמן: תראו, קודם כל ברור וזה נאמר קודם, שמדובר בפרויקט של תשתית לאומית.

עוזי סלמן: נת"ע חופרת בכל תל אביב, היא מפנה בכל תל אביב, הביצוע הוא ממשלתי במאה אחוזים.

עוזי סלמן: עירית תל אביב מסייעת איפה שהיא יכולה, וכאשר מדובר בפינוים, התפקיד, הסמכויות של העיריה מסתכמות במעטפת רווחתית, נקרא לזה.

עוזי סלמן: אם נוצרות מצוקות אנושיות בשטח, אז בוודאי שהעירייה נכנסת לתמונה ומנסה לסייע.

עוזי סלמן: אבל העיריה היא לא הגורם המפנה כאן.

עוזי סלמן: הפעילות הזאת היא - - -

שרון רופא אופיר: אני מצטערת, אני רוצה רגע לעצור אותך.

שרון רופא אופיר: אנחנו שומעים פה יותר מדי 'זה לא הגורם שמפנה' ו'זה לא הגורם שמייעץ' ו'זה לא הגורם שמחליט'.

שרון רופא אופיר: בסוף הם תושבים שלך אדוני, של עירית תל אביב.

שרון רופא אופיר: אתה אמנם היועץ המשפטי ולא ראש העיר, אבל הם תושבים של עירית תל אביב.

שרון רופא אופיר: אני הייתי סגנית ראש רשות ואני ידעתי לדאוג לתושבים שלי.

שרון רופא אופיר: אני באמת שואלת.

קטי קטרין שטרית: אגב, אתה יודע, לא אנחנו היינו צריכים לקיים את הדיון הזה.

קטי קטרין שטרית: אתם הייתם צריכים לקיים את הדיון הזה.

קטי קטרין שטרית: אתם הייתם צריכים לעבור מחברה לחברה, ממשרד למשרד ולדאוג לתושבים.

קטי קטרין שטרית: אתם מחליפים את המשרדים הממשלתיים?

קטי קטרין שטרית: תשתיות, איזה מן דבר זה?

קטי קטרין שטרית: מדובר בתושבים שלכם.

קטי קטרין שטרית: אתם הייתם צריכים לעלות על בריקדות כדי שהתושבים האלה יקבלו פיצוי הולם, אלא אם כן אתם רוצים איזה שהוא גירוש אתני.

קטי קטרין שטרית: זה מה שאני מרגישה, שאתם שמחים שמוציאים את התושבים האלה מהאזור.

קטי קטרין שטרית: אם זה היה צהלה לא הייתם מתנהגים ככה.

קטי קטרין שטרית: אם זה היה אזור אחר לא הייתם מתנהגים ככה.

קטי קטרין שטרית: אתם מתנהגים ככה כי כנראה יש לכם סיבה.

שרון רופא אופיר: ח"כ שטרית, בואי ניתן לו לאפשר להשלים את תשובתו.

שרון רופא אופיר: בבקשה אדוני.

עוזי סלמן: אני חושב שהדברים שנאמרו הם לא נכונים, אני חושב שעירית תל אביב דואגת לכל התושבים שלה באשר הם.

עוזי סלמן: לגבי כפר שלם, כפר שלם - - -

אהרון מדואל: הוא דואג לצווי סילוק.

עוזי סלמן: סליחה, אהרון.

שרון רופא אופיר: סליחה, עו"ד סלמן.

שרון רופא אופיר: קודם כל אני מבקשת שיהיה כאן שקט.

שרון רופא אופיר: אנחנו לא מנהלים כך דיון.

שרון רופא אופיר: ואני אתן גם לנציגי התושבים לדבר, אמרתי.

שרון רופא אופיר: אז זה לא עוזר שאתם כל רגע מתפרצים לדיון.

קריאה: זה כואב לשמוע.

קריאה: את מבינה את זה?

שרון רופא אופיר: אני יכולה להבין, ואנחנו יחד איתכם.

קריאה: תמיד יש התפרצויות - - -

שרון רופא אופיר: לא גבירתי, אני לא מאפשרת לך לדבר כרגע.

שרון רופא אופיר: אנחנו יחד איתכם בכאבכם ולראייה שזה הדיון השני שמתקיים.

שרון רופא אופיר: אני מבקשת שקט, בואו נכבד את הנציגים המקצועיים שעולים לדיון.

שרון רופא אופיר: עו"ד סלמן, האם אתה יכול להסביר לנו בבקשה, להעמיד אותנו על טעותנו, איך אתם דואגים לתושבים שלכם?

עוזי סלמן: אני אומר עוד פעם, תראו, לגבי כפר שלם, כפר שלם זו סוגיה שנמשכת המון שנים.

עוזי סלמן: ובאמת מה שעירית תל אביב עשתה מהבחינה הזאת, היא דאגה לאורך כל השנים להרחיב את שיעור הפיצוי לתושבים.

עוזי סלמן: זה מה שהיה לנגד עירית תל אביב.

אהרון מדואל: אתה משקר.

שרון רופא אופיר: אני מבקשת ממך לצאת מהדיון וכואב לי הלב שאניע ושה את זה.

שרון רופא אופיר: אני ביקשתי שתהיו בשקט.

שרון רופא אופיר: בבקשה עו"ד סלמן.

עוזי סלמן: אני אומר, עירית תל אביב במשך כל השנים דאגה להרחיב את שיעור הפיצוי לתושבים בכפר שלם.

עוזי סלמן: הסיפור המורכב הוא באמת להיכנס לסוגיה המורכבת הזאת, אני לא חושב שזה נכון, אני רק יכול להגיד שהמתווה בסופו של דבר, המדינה היא זו שקבעה את שיעור הפיצוי.

עוזי סלמן: היכולת של עירית תל אביב הייתה רק בלנסות להשפיע להרחיב את שיעור הפיצוי עד כמה שניתן, ואני אומר, מהבחינה הזאת, המתווה שהמדינה אישרה לפיצוי, בכלל בכפר שלם, לאו דווקא בהיבט של נת"ע, הוא כמו שנאמר פה על ידי נציגי המדינה, מבחינת המדינה זה היה דבר חסר תקדים.

שרון רופא אופיר: האם אפשר לבקש - - -

עוזי סלמן: המדינה קיבלה את ההחלטה.

עוזי סלמן: היום עירית תל אביב במצב שמתקיים בשטחה פרויקט של תשתית לאומית, והעיריה, אמרתי, היכולת היחידה של העיריה במקרה הקונקרטי הזה לסייע הוא רק במישור הרווחתי.

עוזי סלמן: אנחנו לא יכולים ואנחנו לא נקרא לעצור את העבודות שמתקיימות בכל רחבי העיר וננסה - - -

שרון רופא אופיר: לא, אדוני עו"ד סלמן, אתה הולך לכיוון לא נכון.

שרון רופא אופיר: גם אנחנו חברי הוועדה לא רוצים לעצור את העבודות, אנחנו בעד פיתוח, קידום תשתיות, בוודאי שאנחנו בעד כל התהליך המבורך שמתרחש בתל אביב, אנחנו רוצים לראות אצלכם מטרו ורכבת קלה, ויש פה ממשלה ששמה את זה בקדמת הבמה.

שרון רופא אופיר: אבל יחד עם זאת, כולנו אנושיים ואנחנו עכשיו בתושבים עסקינן.

שרון רופא אופיר: אז בוא נעצור רגע.

שרון רופא אופיר: פעם אחת אני רוצה לשאול אותך האם נחה דעתך כשישנם אנשים שמקבלים פיצוי של 300,000 שקל.

שרון רופא אופיר: זה אחד.

שרון רופא אופיר: הדבר השני שאני רוצה לבקש ממך ונדמה לי שאני אבקש את זה פה בשם חברי הוועדה, האם אפשר לדעת מיהו הנציג שלכם שיעמוד בקשר אחרי הדיון הזה עם התושבים.

שרון רופא אופיר: אני רוצה שתהיה לי כתובת, שאנחנו נדע כחברי ועדה שיש מישהו בעירית תל אביב שדואג לסוגיה הזאת.

שרון רופא אופיר: כי בסוף, אתם מגיעים לכאן לוועדה ומבקשים סמכויות כשלטון מקומי, ואנחנו נמצאים כאן כדי לתת לכם גב.

שרון רופא אופיר: אז חלק מהסמכויות שלכם זה גם לדאוג לתושבים שלכם.

עוזי סלמן: השאלה לגבי שיעור הפיצוי, שיעור הפיצוי הוא חלק ממתווה שלם שמפצה לפי דורות ומשך השהייה במקרקעין.

עוזי סלמן: לאף אחד שם אין זכות בעלות במקרקעין, הזכות שלהם נובעת בעצם מישיבה במקרקעין, לכן יש דירוג בשיעור הפיצוי.

עוזי סלמן: בדרך כלל אלה שמקבלים 300,000 שקל, בראייה של המדינה, ואני אומר עוד פעם, מי שקובע את המתווה של הפיצוי וכמה יפצו זה המדינה, זה לא העיריה.

עוזי סלמן: מבחינת המדינה, ספק אם האנשים האלה זכאים לפיצוי.

עוזי סלמן: אבל כאן כן ניתן פיצוי וזה תוצאה של מאבק מתמשך וניסיון להרחיב עד כמה שניתן את שיעור הפיצוי בהתאם למשך החזקה בקרקע ובהיבט הדורי, זה נאמר פה גם כן, זו סוגיה מאוד מורכבת.

קטי קטרין שטרית: יש לי שאלה אליך.

קטי קטרין שטרית: היה מתווה 1996 שבוטל, מתווה בנה ביתך.

קטי קטרין שטרית: יש לך מה להגיד בנושא הזה?

קטי קטרין שטרית: הייתם צריכים אתם בעצמכם לדרוש אותו, כי זה יכול היה להיות פיצוי הולם לתושבים האלה.

עוזי סלמן: תראו, כל הרעיון, יש תכנית, האזור של כפר שלם יש עליו תכנית מאושרת, תקפה, עתירת זכויות בניה.

קטי קטרין שטרית: לא, הוא לא עונה לי.

קטי קטרין שטרית: תענה לי על המתווה בבקשה.

קטי קטרין שטרית: מתווה 1996.

אהרון מדואל: הוא לא יודע מה זה.

אהרון מדואל: הוא דואג לתושבים.

אלי לוי: זה היה מתווה 1996, היום מתווה - - - חדש - - -

אהרון מדואל: אתם גרמתם למתווה נישול בכפר שלם.

אהרון מדואל: אתה הכנת את זה אלי לוי, אתה הכנת.

אלי לוי: אהרון, אני מבקש לא להשתלח פה, זה לא - - -

קטי קטרין שטרית: לא, כי אתם מגדירים לאורך כל השיחה הזאת שלכם שאתם דואגים לתושבים ונורא חשוב לכם שהתושבים יקבלו את הפיצוי ההולם.

אלי לוי: זה תפקידנו ואנחנו פעלנו בוועדה הזאת להרחיב כמה שיותר את הזכאות, גם לדור שלישי.

אלי לוי: לא להתחיל מדור ראשון ושני.

קטי קטרין שטרית: רגע, מי כבודו?

שרון רופא אופיר: רגע, סליחה, בוא תציג את עצמך.

עוזי סלמן: זה אלי לוי, מנהל אגף הנכסים.

עוזי סלמן: כל הרעיון בכפר שלם זה שהנושא התנהל כמשק סגור.

שרון רופא אופיר: רגע, אני לא קיבלתי תשובה מי יהיה נציג העיריה שימשיך ללוות אותם אחרי ש- - -

עוזי סלמן: אני יכול להגיד שכל הרעיון היה שהפיצוי בכפר שלם יהיה מתווה של משק סגור.

עוזי סלמן: כל מה שהקרקע תייצר, את כל היחידות דיור שיבנו שם, בסדר, אי פעם, שהכלי ילך לממן כמשק סגור את עלות הפיצויים.

עוזי סלמן: ולאחר שנעשו תחשיבים מלאים, התחשיב שכל מה שהקרקע מייצרת כמו בהתחדשות עירונית, הולך לטובת האנשים שגרים.

שרון רופא אופיר: סליחה אדוני, אנחנו רק לא קיבלנו כאן תשובה, חברי הוועדה.

שרון רופא אופיר: אנחנו רוצים לדעת בסופו של הדיון הזה שיש נציג מעירית תל אביב ואתם תגידו מי הוא, שיש נציג מטעם עירית תל אביב שהוא הנציג שמייצג את התושבים ויודע לדאוג להם ודואג לכך שלא ידפקו להם בדלת ב-23:00 בלילה כי אין שום סיבה שזה יקרה.

שרון רופא אופיר: מי זה הנציג?

עוזי סלמן: תראי, לעירית תל אביב יש המון נציגים בכל התחומים ויש הידברות כל הזמן עם אנשי כפר שלם.

שרון רופא אופיר: מי?

שרון רופא אופיר: מי עושה את ההידברות?

עוזי סלמן: שניה רגע.

עוזי סלמן: לגבי האנשים שמובילים פה את ה- - -

שרון רופא אופיר: אדוני היועץ המשפטי, אתה לא עונה לי לשאלה.

שרון רופא אופיר: מי מקיים את ההידברות?

שרון רופא אופיר: שאלה נורא פשוטה.

שרון רופא אופיר: מי?

עוזי סלמן: מי שמקיים את ההידברות - - -

שרון רופא אופיר: אני רוצה שייכתב לפרוטוקול הוועדה מי נציג עירית תל אביב.

עוזי סלמן: הנה, אני עונה.

עוזי סלמן: מי שמקיים את ההידברות עם האנשים בהקשר הזה, זו חברת חלמיש.

עוזי סלמן: זה אנשי חברת חלמיש.

עוזי סלמן: כמו שנאמר פה קודם, חברת חלמיש היא החברה שמונתה על ידי המדינה לנהל את הקרקע הזו.

עוזי סלמן: והיא חברה מעורבת ממשלתית עירונית וההידברות עם התושבים בהקשר הזה נעשה מול חברת חלמיש.

שרון רופא אופיר: אנחנו מבקשים שאתם - - -

עוזי סלמן: אני מבין מה שגבירתי מבקשת, אני מציע שאני אעשה איזו שהיא בדיקה אצלנו ואני אחזור לגבירתי עם תשובה.

שרון רופא אופיר: אני מודה לאדוני.

שרון רופא אופיר: יופי.

שרון רופא אופיר: אז קודם כל שחברי הוועדה ישמעו, הוא יצטרך לחזור אלינו עם תשובה מי הוא נציג עירית תל אביב ש- - -

קטי קטרין שטרית: אני מאוד מקווה שעירית תל אביב הגדולה והמפוארת תבוא לקראת התושבים שלה בדיוק כמו שעירית ירושלים עשתה בסיפור של ליפתא.

קטי קטרין שטרית: זו תהיה תעודת עניות לעירית תל אביב.

שרון רופא אופיר: או.

שרון רופא אופיר: קיי.

שרון רופא אופיר: אז אתם תחזרו אלינו עם תשובה מי הוא נציג עירית תל אביב, שאני בטוחה שעירית תל אביב רוצה לדאוג לתושביה, מי הוא הנציג שפועל אל מול התושבים, לא רק אל מול חברות חלמיש ונת"ע והאוצר וכל מדינת ישראל שרוצה, שוב אני חוזרת ואומרת בפעם החמישית בדיון הזה, כן רוצה תשתיות חדשות, כן רוצה להתקדם.

שרון רופא אופיר: אנחנו רוצים לדעת מי הנציג.

שרון רופא אופיר: אני מאוד מודה לך אדוני.

שרון רופא אופיר: תודה רבה.

שרון רופא אופיר: אני אתן תיכף לתושבים לדבר.

שרון רופא אופיר: אני רוצה לפני כן לשוב ולהעלות את שירה תם כדי לבחון - - -

קטי קטרין שטרית: את יודעת מה החשש שלי?

קטי קטרין שטרית: אני מאוד מקווה שהם לא יורדים והם כן ישמעו את התושבים.

שרון רופא אופיר: לא.

שרון רופא אופיר: הם יישארו.

שרון רופא אופיר: אני רוצה להאמין.

קטי קטרין שטרית: אני מאוד מקווה שהם יישארו.

שרון רופא אופיר: שירה, אני ביקשתי לשוב ולהעלות אותך כי הייתי רוצה שאנחנו נראה איך אנחנו יכולים בהמשך לדיון הזה לבחון שוב מחדש גם את סוגיית הפיצוי, גם את סוגיית הפינוי, כדי שאנחנו נוכל לקיים את שני הדברים.

שרון רופא אופיר: מצד אחד לדאוג לתשתיות הולמות למדינת ישראל כי זה משהו מחייב המציאות, ומצד שני נדע שאנחנו נותנים מענה לתושבים שלנו לאזרחי מדינת ישראל, ותושבי שכונת כפר שלם הם אזרחי מדינת ישראל שווי זכויות בדיוק כמו בכל מקום אחר.

שרון רופא אופיר: אז שירה בבקשה.

שירה תם: אני אשמח גם שאגף תקציבים יתייחס.

שירה תם: כמו שאמרתי קודם, בסוף מדובר בפיצוי שנקבע בהחלטה של מועצת מקרקעי ישראל שהייתה בעקבות החלטת ממשלה.

שירה תם: מי שמבצעת את הפינוי זה נת"ע, אנחנו נכנסנו לתמונה כן כדי בסוף להיטיב עם התושבים ולתת להם פיצוי לא רק לפי הפקעה אלא לפי מתווה ייחודי שמתייחס גם לפיצוי לדור שלישי, ובסוף זה היה בעקבות החלטת ממשלה והחלטה של מועצת מקרקעי ישראל שאישרה, אני כן אשמח שתהיה התייחסות של משרד האוצר ואגף תקציבים שנמצאים כאן.

שרון רופא אופיר: תודה רבה שירה.

שרון רופא אופיר: נציגי התושבים.

שרון רופא אופיר: חגית בבקשה.

חגית קובריגה שרעבי: אני קודם כל רוצה להגיב לעירית תל אביב.

חגית קובריגה שרעבי: איך הם כן באים לטובת התושבים?

חגית קובריגה שרעבי: יש פה משפחה מימיני, אדון ליאור עומרי, הוא אמור להתפנות בפינוי בכוח על תוואי הרכבת והוא מטעם עירית תל אביב, כמו עוד משפחות, קיבל צווי סילוק בנוסף, מטעם עירית תל אביב.

חגית קובריגה שרעבי: אז לבוא ולהגיד שבאמת עירית תל אביב מלווה את התושבים, היא מלווה אותם גם בתביעות משפטיות.

חגית קובריגה שרעבי: זה אחד.

שרון רופא אופיר: טוב אבל אנחנו ביקשנו נציג.

חגית קובריגה שרעבי: לא, אין בעיה, אני רק מגיבה על מה שנאמר.

חגית קובריגה שרעבי: זה דבר אחד.

חגית קובריגה שרעבי: דבר שני, אני אגיב עכשיו בנושאים קצרים ולעניין.

חגית קובריגה שרעבי: בנושא המשטרה, המשטרה כמו שציינתי, מגיעה בכל שעות היום מהבוקר עד הלילה, כן הם בליווי נת"ע, כן הם בתקשורת מלאה איתם בפלאפון, למי להיכנס, מה הם אומרים, הם כל הזמן מסתמסים איתם ואף בטלפון.

שרון רופא אופיר: אני מקווה שנציגי נת"ע שומעים את זה.

חגית קובריגה שרעבי: הם בטוח שומעים את זה, והכל מוכח.

חגית קובריגה שרעבי: זה דבר שני.

חגית קובריגה שרעבי: נושא דחיית הפינוי שהיא דיברה עליה, שבית המשפט העליון קבע, ה-1 למרס, ה-1 באוגוסט, מאוד חשוב לציין שמירי רגב שרת התחבורה לשעבר היתה מעורבת בנושא הזה, אכן היתה איתה הידברות, היא עצרה את הפינוי בכוח על מנת להגיע להידברות ולהסדר הפיצויים ובעצם כל הנושא הזה, אבל מאחר שהיו בחירות והתחלפה הממשלה נכנסה לתפקיד השרה מרב מיכאלי שממנה אנחנו זוכים להתעלמות מוחלטת עד היום, ללא שום הידברות, שאת האמת, לא ברור לי איך שרה שאמורה לשרת את האזרחים שלה לא מוכנה לשמוע אותם, ובטח ובטח שהיא שומעת את הדברים גם מהדיון הקודם וגם מהדיון הזה.

חגית קובריגה שרעבי: נושא המשפחות הזכאיות והפיצויים שהם טוענים שיש פה אנשים שקיבלו או לא קיבלו, בואי רגע נפתח את זה.

חגית קובריגה שרעבי: נתחיל מזה שהוועדה עצמה, שהוועדה שבעצם מתכנסת למען התושבים זו ועדה שהיא קודם כל מורכבת אך ורק מאנשי נת"ע ומאנשי מינהל מקרקעי ישראל, להלן, מוכח פרוטוקול, שאנשים מושחרים, ואין נציג משרד התחבורה, לא האוצר, לא שופט בדימוס, לא נציג התושבים, אף אחד.

שרון רופא אופיר: זאת אומרת זה אך ורק - - -

חגית קובריגה שרעבי: אך ורק הם.

חגית קובריגה שרעבי: איך בעצם ועדה היא גם שופט גם תליין וגם גזבר.

חגית קובריגה שרעבי: אנחנו גם לצורך העניין אם מה שהם אומרים הוא לכאורה נכון והוא לא, אין לנו למי לפנות, אין מי שיבדוק את זה ושיאשר את זה.

שרון רופא אופיר: קודם כל יש לכם למי לפנות.

שרון רופא אופיר: אתם כאן פעם שניה.

חגית קובריגה שרעבי: נכון, אבל מה קורה בפועל?

חגית קובריגה שרעבי: אחרי שאנחנו יוצאים מפה יש האצה נוספת של המשטרה שמגיעה, ובסופו של יום שרת התחבורה, זו שאמונה לתת את ההחלטה ולהגיד 'רגע, עצרו, בואו נראה באמת מה קורה פה' היא לא עושה את זה.

חגית קובריגה שרעבי: הפוך.

חגית קובריגה שרעבי: כנראה שיש פה האצה.

חגית קובריגה שרעבי: כמו שאת שמה לב, זה כמו משולש ברמודה, הנושא של הרכבת הקלה.

חגית קובריגה שרעבי: כולם יודעים שהיא קיימת, אבל אף אחד לא יודע מה קורה בפנים.

שרון רופא אופיר: מה זאת אומרת?

חגית קובריגה שרעבי: זה מפעיל את זה, זה אומר את זה, ההוא לא יודע, כולם מפילים את זה לפה, 'אנחנו עשינו את המתווה' 'לא עשינו את המתווה', לא נכון, יש ועדה, אין ועדה, אני באמת מנסה להבין בשורה התחתונה.

חגית קובריגה שרעבי: יש פה אנשים שכולם גם מדברים פה על המתווה עצמו, שאנחנו נתחיל מזה ש-80% מתושבי הרק"ל שזכאים לפיצויים הם זכאים, שימו לב מה אמרתי, הם זכאים, זה 330,000 כי הם דור שלישי, שבכלל לא ברור לי מה הטיב של הדורות, זה בית מול בית, זה אנשים מפה, מ'אנו באנו'.

חגית קובריגה שרעבי: זה אחד.

שרון רופא אופיר: את תיכף צריכה לסיים - - -

חגית קובריגה שרעבי: אני מסיימת את זה מאוד מהר, אני כבר בסוף.

שרון רופא אופיר: את מדברת על חשבון כל התושבים?

שרון רופא אופיר: עוד מישהו רוצה להתייחס?

חגית קובריגה שרעבי: אולי יש, אני ממש בקטנה.

שרון רופא אופיר: אז את צריכה לסיים.

חגית קובריגה שרעבי: בקיצור, מה שאני באה ואומרת, בסופו של יום רוב מי שנמצא כרגע על התוואי לא זכאי בכלל, גם לא לשקל.

חגית קובריגה שרעבי: זהו.

שרון רופא אופיר: הנקודה הובנה.

שרון רופא אופיר: תודה חגית.

ערן מורדוב: אני רוצה ברשותך להתייחס למילים של ענבל קנקה, בעניין - - -

שרון רופא אופיר: אתם יכולים להחזיר את מי שהוצא מהישיבה.

חגית קובריגה שרעבי: אני אלך להחזיר אותו.

ערן מורדוב: אני רוצה להתייחס למילים של ענבל לעניין זה שהיא טוענת שכלל התושבים הנוכחיים היום הם לא זכאים והם כאלה שפונו או קיבלו או כאלה אחרים.

ערן מורדוב: אנחנו לא מבקשים שום פינוי לאף דייר שונה ממה שניתנו לאנשים שכן קיבלו.

ערן מורדוב: מה זאת אומרת?

ערן מורדוב: זאת אומרת שכל הדיירים שנמצאים היום על הציר לא נופלים מכאלה שקיבלו פיצוי מלא בעבור פינוי.

ערן מורדוב: זה כבר עניין פנימי של נת"ע, למי לתת ולמי לא לתת.

שרון רופא אופיר: זאת אומרת, אתה אומר שישנם תושבים שכבר קיבלו פיצוי ופונו.

ערן מורדוב: לא, אני אומר שיש פחות - - -

קטי קטרין שטרית: תן לנו מספרים.

שרון רופא אופיר: כמה כבר פוצו ופונו.

חגית קובריגה שרעבי: היו בין 40-45 משפחות ונשארו 16.

ערן מורדוב: פונו כ-30 בערך.

שרון רופא אופיר: זאת אומרת נותרו 16 וכבר 45 פוצו?

חגית קובריגה שרעבי: לא.

חגית קובריגה שרעבי: היה סך הכל 40-45, הם פונו במדרגות שונות, לאו דווקא במתווה הזה.

שרון רופא אופיר: זאת אומרת סך הכל 30 כבר, נותרו 15 או 16 משפחות.

ערן מורדוב: מה שאני רוצה לומר הוא שאנשים שכן קיבלו פיצוי מלא, לא שהוא מיטיב עם הדיירים אבל פיצוי מלא, לא נופלים מבחינת הקריטריונים מהאנשים שנותרו על הציר.

שרון רופא אופיר: זאת אומרת אתה אומר 'בסוגיית הפיצוי, גם אנחנו צריכים לקבל פיצוי מלא, ואז נתפנה מחר בבוקר'.

ערן מורדוב: ברור.

חגית קובריגה שרעבי: אנחנו לא נגד הרכבת.

ערן מורדוב: ברור.

ערן מורדוב: אין לנו מניעה שהרכבת תיסע.

ערן מורדוב: לא רוצים להרע לאף אחד.

שרון רופא אופיר: או.

שרון רופא אופיר: קיי.

שרון רופא אופיר: עוד מילה מאחד התושבים ואני רוצה לתת לחברי הכנסת לומר מילה ולסכם.

שרון רופא אופיר: בבקשה.

אהרון מדואל: אני רוצה להתייחס לשני נושאים בקצרה.

אהרון מדואל: קודם כל נושא המכרז, אני לא מבין איך נציגים רשמיים של המדינה מעזים להטעות את הוועדה במצח נחושה.

אהרון מדואל: המכרז של האינפרה אדום של המסילות נפתח.

שרון רופא אופיר: לא.

שרון רופא אופיר: המעטפות במכרז לא נפתחו.

אהרון מדואל: המעטפות נפתחו, חד משמעית המעטפות נפתחו, שיכון ובינוי ואגד היו הזוכות במכרז, חברת נת"ע פסלה אותם בגלל הדאמפינג זה עוד לא התפרסם בתקשורת, והשימוע האחרון התפרסם ב-1 בדצמבר, לגבי הדאמפינג.

אהרון מדואל: חד משמעית הם הטעו פה את הוועדה וחשוב שגבירתי תשים לכך לב.

אהרון מדואל: הם מנסים בכוונת מכוון להפיל את האשמה על כפר שלם.

אהרון מדואל: הרי מה המגוחך פה?

אהרון מדואל: ציר הקו הסגול מונה עד כמה שאני זוכר לאורכו 40 קילומטר, הציר בכפר שלם הוא 300 מטר ועדיין לא התחילו באלנבי, לא התחילו בבן יהודה, לא התחילו את כל הציר מיהוד ועד צומת מסובים.

שרון רופא אופיר: אז בעצם מה אתה אומר במשפט אחרון?

אהרון מדואל: אני אומר בעצם שהם ניסו פה היום לעשות - - - על תושבי כפר שלם כדי להשלים את מסע הגזל - - -

שרון רופא אופיר: אבל למה הם רוצים להתחיל דווקא אתכם?

שרון רופא אופיר: יש פה מסע גזל של מדינת ישראל, לא.

אהרון מדואל: חד משמעית כן גבירתי, יש פה אינטרסים שונים, חד משמעית.

אהרון מדואל: אין שום סיבה ללהיטות הזאת של נת"ע לגבי כפר שלם.

אהרון מדואל: זה דבר אחד.

אהרון מדואל: הדבר השני שאני אומר משלים את זה, כשבאה נת"ע ואומרת 'הכנו מתווה', ועירית תל אביב – את לא אוהבת שאני משתמש במילה 'משקרת' אבל היא משקרת במצח נחושה ויש לי מסמכים.

אהרון מדואל: מי שהכין את המתווה זה עירית תל אביב.

אהרון מדואל: כך אמר אביגדור יצחקי במועצת ה- - - שהתכנסה ב-2016 והייתה צריכה לתת תשובה לבג"ץ שהגשנו, תושבי כפר שלם, לעצור תביעות משפטיות שהגישה נגדנו אז במאות עירית תל אביב.

אהרון מדואל: אביגדור יצחקי אמר להם 'תקשיבו, התושבים לא מקבלים את המתווה הזה, המדינה צריכה להגיב לבג"ץ אחרי שחמש שנים הוליכו אותו - - - ואני מציע שנעזוב את המתווה הזה בצד ואנחנו נגיד לבג"ץ שנושא כפר שלם ייפתר בחקיקה בכנסת.

אהרון מדואל: אז היה חוק כפר שלם בכנסת, ייפתר בחקיקה.

אהרון מדואל: ומה קרה?

אהרון מדואל: באמת המתווה הזה נזנח.

קטי קטרין שטרית: הגשתי אותו אגב.

קטי קטרין שטרית: הגשתי את החוק.

אהרון מדואל: כן.

אהרון מדואל: חברת נת"ע הגיעה אז לתסבוכת מול התושבים, פנתה לאוצר, היה אז קורונה ולא היו שימועים לא היה כלום, בעיצומם של ימי הקורונה דחפו את המתווה העבה של יצחקי והפילו אותו על ראש התושבים, כשלבג"ץ שנה וחצי קודם הם לא העיזו להציג אותו.

אהרון מדואל: הם אמרו שהנושא ייפתר בחקיקה בכנסת.

אהרון מדואל: זה מתווה גוזל מאין כמוהו.

אהרון מדואל: מתווה שהוא חרפה.

אהרון מדואל: אומרת יפה ח"כ קטי שטרית 'תסתכלו על ליפתא.

אהרון מדואל: אם כפר שלם זה פרויקט לאומי, גם הרחבת כביש מס' 1 זה פרויקט לאומי.

אהרון מדואל: אם ליפתא זה כפר ערבי שבאו ב-1948 - - -

שרון רופא אופיר: תודה אדוני, הנקודה הובנה.

שרון רופא אופיר: אני מודה לך מאוד.

שרון רופא אופיר: חברי הכנסת, אנחנו רוצים להתכנס לקראת סיכום.

שרון רופא אופיר: אתם רוצים להגיד מילה?

קטי קטרין שטרית: בסך הכל הכללי שרון את אמרת את כל מה שאמרתי.

קטי קטרין שטרית: אני באמת חושבת שצריך לבוא לקראת התושבים.

ערן מורדוב: לעצור את הפינוי, קודם כל.

שרון רופא אופיר: אתם שוב מדברים באמצע?

ערן מורדוב: סליחה.

קטי קטרין שטרית: אין פה שום סיבה לפנות לפני שהעסק הזה, לפחות, פחות או יותר מסודר ויש פה איזו שהיא שביעות רצון מצד התושבים.

קטי קטרין שטרית: וגם שליחת השוטרים כל פעם מחדש, אני בטוחה שמחר יהיו שוטרים.

קטי קטרין שטרית: היום מתקיים דיון, מחר יהיו שם שוטרים.

קטי קטרין שטרית: זו תעודת עניות.

קטי קטרין שטרית: אנחנו לא יכולים לפנות אזרחים, תושבי מדינת ישראל באמצעות משטרה, פינוי קורע לב, אלים לעתים, שאחר כך את יודעת, את ואני נצטרך לתת את הדין והחשבון בשלב מאוחר יותר כשאנחנו נראה מה זה יגרום לאותן משפחות, לאותם ילדים שהמדינה הזו אחר כך תצטרך להשקיע כל כך הרבה כסף כדי לנסות להעביר את הטראומה הזאת שלהם, לנסות לעזור להם ולסייע להם בזה.

קטי קטרין שטרית: אני חוזרת ואומרת, אני מדברת כל הזמן עם חברי שנמצא פה לימיני.

קטי קטרין שטרית: יש תקדימים במדינה.

קטי קטרין שטרית: אנשים פונו לשביעות רצונם.

קטי קטרין שטרית: לא צריך להגיע איתם למצב כזה כל כך בקיצון.

קטי קטרין שטרית: כל הכספים האלה, כל העיכובים, אפשר היה לקחת את זה ולהשקיע את זה בהם, בפיצוי שלהם, בפיצוי הולם.

קטי קטרין שטרית: הרי ראינו בישיבה הקודמת את מה שמיעדים לתת להם, הרי זה לעג לרש.

קטי קטרין שטרית: אנחנו לא מדברים על עיירת פיתוח נידחת ששם אפשר למצוא דירות ב-300,000 שקל, 400,000 שקל, 600,000 שקל.

קטי קטרין שטרית: אנחנו מדברים על תל אביב, מה הם יכולים, אפילו חדר אי אפשר לקנות בסכום הזה.

קטי קטרין שטרית: אז אני חוזרת ואומרת, היה מתווה ב-1996, מתווה טוב, שיכול היה לגרום לכך שהתושבים יצאו מרוצים מהפינוי שלהם.

קטי קטרין שטרית: לא יודעת, זו תעלומה אחת גדולה.

שרון רופא אופיר: מה קרה שם בדרך.

קטי קטרין שטרית: ביטלו את המתווה.

קטי קטרין שטרית: איזו שהיא יד נעלמה באה וביטלה את המתווה הזה בלי שום הגדרה ושום הסבר הגיוני למה לא לקיים את המתווה הזה.

קטי קטרין שטרית: בואו תחזרו ל-1996, למתווה הזה, ואני מאמינה שגם התושבים יהיו מרוצים.

קטי קטרין שטרית: וזה נהנה וזה לא חסר.

שרון רופא אופיר: מה היה במתווה של שנת 1996?

קטי קטרין שטרית: אתם רוצים להסביר להם?

אהרון מדואל: אני אסביר.

אהרון מדואל: במתווה 1996 איך שהוא נקרא, זה קריטריון משרד הבינוי והשיכון.

אהרון מדואל: המסמך מונה שבעה עמודים, מסמך מקיף, שהוא כולל שני מסלולי פיצוי, מסלול שוק חופשי ומסלול בנה ביתך.

אהרון מדואל: המסלול הזה מכיר בזכויות של התושבים, בעצם נותן להם שווי בעלות במתווה, ופונו על פיו בהסכמה מכפר שלם 400 משפחות, כפר שלם שהתפנה במידה רבה באותן שנים זה הודות לקריטריון משרד הבינוי והשיכון 1996.

שרון רופא אופיר: אבל עכשיו משרד הבינוי והשיכון כבר לא - - -

אהרון מדואל: ב-2004 מועצת מקרקעי ישראל אישרה את הקריטריון הזה.

אהרון מדואל: ב-1997 המינהל עצר את הפינוי בטענה שדמי הפינוי גבוהים מדי.

אהרון מדואל: אבל ב-2004 המועצה - - -

שרון רופא אופיר: אבל אתה אומר שכבר פונו כך 400 משפחות.

אהרון מדואל: 400 משפחות בשנות ה-90'.

שרון רופא אופיר: ואתם מוכנים למתווה הזה?

אהרון מדואל: אנחנו תמיד אמרנו את זה.

אהרון מדואל: גם החוק שלנו שהגישה חברת הכנסת שטרית מדבר על המתווה הזה.

שרון רופא אופיר: תודה.

שרון רופא אופיר: ח"כ רז בבקשה.

מוסי רז: כפי שאמרתי, צריך להגיע להסדר עם התושבים.

מוסי רז: צריך לעשות את זה כמה שיותר מהר, כי לא צריך לעצור את הפינוי.

מוסי רז: הפינוי צריך להיות מיידי אבל מה שצריך להיות יותר מיד, זה ההגעה להסדר כזה ויש כל כך הרבה מתווים מהעבר, יש כל כך הרבה דוגמאות מהעבר, ושוב, העלות של זה ביחס לעלות הפרויקט היא כל כך שולית, שזה פשוט חבל שאנחנו משקיעים בזה את הזמן שלנו ואת המאמץ של העיריה, של המשרד, של התושבים.

מוסי רז: ממש חבל.

שרון רופא אופיר: תודה ח"כ רז.

ערן מורדוב: אני רוצה ברשותך משפט אחד.

שרון רופא אופיר: ממש משפט אחד.

שרון רופא אופיר: בבקשה.

ערן מורדוב: לעניין האינפרה 1, אינפרה 2 של נת"ע, שהם טוענים - - -

שרון רופא אופיר: לא, סליחה, אנחנו לא חוזרים לזה.

שרון רופא אופיר: אני מצטערת.

שרון רופא אופיר: אני רוצה לסכם.

שרון רופא אופיר: תראו, זה הדיון השני שאנחנו מקיימים, קיימנו דיון ראשון לפני כחודש ימים, אולי בעצם בדיוק חודש ימים, ב-23 בנובמבר, בסוגיית הפיצוי.

שרון רופא אופיר: עלו אז טענות, חברי הכנסת היו כאן תמימי דעים וגם אז ביקשנו שהפינוי, אני אחזור אפילו על המסקנות כדי שהן ממש יונחו לפניי ואני אראה שאנחנו לא שוגים בהן, אבל נאמרו גם אז דברים מדם לבכם, נציגי התושבים, ואנחנו מבינים אתכם.

שרון רופא אופיר: לא קל לאדם להתפנות מביתו, בוודאי שלא.

שרון רופא אופיר: גם אם אתם, איך אמרת חגית, אמרת 'אנחנו מבינים ותומכים במתווה של הרכבת הקלה'.

שרון רופא אופיר: ואגב, חשוב שזה ייאמר גם מהצד שלכם.

שרון רופא אופיר: תיכף אני אגיד למה כוונתי.

שרון רופא אופיר: יצאו אז דברים מהלב, וגם היום יצאו דברים מהלב שנכנסים אל הלב ונוגעים לאזרחי מדינת ישראל, ואני נוהגת לומר תמיד שמדינת ישראל היא סך כל חלקיה, גם אם מדובר בפריפריה חברתית, וזה חלק מהטענות שעלו כאן, שאם זה היה בצהלה אולי זה לא היה קורה.

שרון רופא אופיר: אני רוצה להאמין שבכל מקום במדינת ישראל, בטח הממשלה הזו שמביאה איתה רוחות של שינוי, מתייחסת לתושבים בצורה שווה.

שרון רופא אופיר: אבל יחד עם זאת, ביקשנו גם אז, ואני רוצה לחזור ולבקש גם היום, התרשמנו אז שסוגיית הפיצוי שחברת נתיבי תחבורה עירוניים מעניקה לחלק ממפוני כפר שלם לא תואם את הקריטריונים ולא תואם את המצב בשטח.

שרון רופא אופיר: אז אני רוצה להגיד כאן היום אחרי שני דיונים, לא צריך להמשיך ולהתעכב עם זה.

שרון רופא אופיר: כן צריך להוציא לדרך את כל פרויקט התשתיות ולא לעכב אותו.

שרון רופא אופיר: אבל יחד עם זאת חייבים, חייבים להבין שבפרויקט הזה יש לפני הפרויקט תושבים ויש גם אחרי הפרויקט תושבים כי בעצם אנחנו עושים את הפרויקט לתועלת התושבים, הרי למי מדינת ישראל עושה את הפרויקט?

שרון רופא אופיר: לכן אנחנו חייבים לראות את טובתם של אזרחי המדינה.

שרון רופא אופיר: אני רוצה לפנות מכאן מהוועדה, לשוב ולפנות בפעם השניה לנציגי משרדי הממשלה ולבקש מהם לנסות ולבחון כיצד ניתן לפצות את התושבים.

שרון רופא אופיר: האם ניתן לשקול את הדברים מחדש, אני שבה ופונה לעירית תל אביב שהבטיחה לנו תשובה במרוצת הימים הקרובים, מי הוא הנציג שמייצג את התושבים, לא מי הנציג שמייצג את משרדי הממשלה.

שרון רופא אופיר: מי הוא הכתובת שלכם, בסוף הכתובת שלכם וחוזרים ואומרים את זה בכל דיון, שלטון מקומי חוזר ואומר בכל דיון, שהם הסמכות, שהם פוגשים את התושבים, שהקורונה המחישה את זה ביתר שאת ו'אנחנו איתם ואנחנו נותנים להם תמיכה' אז אני אומרת לעירית תל אביב, זאת הסמכות שלכם.

שרון רופא אופיר: אתם צריכים לדאוג לתושבים שלכם ואני רוצה לדעת מי הנציג.

שרון רופא אופיר: אני רוצה להגיד לכם התושבים עוד משהו.

שרון רופא אופיר: עם כל ההבנה הגדולה, ויש הבנה גדולה ויש אמפתיה, בסוף הפינוי הזה יתרחש.

שרון רופא אופיר: זה גם משהו שאתם צריכים להבין אותו ולהפנים אותו.

שרון רופא אופיר: תבואו בלב פתוח ונפש חפצה לתוך הדיון הזה, ואנחנו מתחייבים כאן כחברי ועדה שנמשיך לעקוב ולא נשאיר אתכם לבד.

שרון רופא אופיר: תודה רבה.